Seri Literatur Jawa 
2 


SEJARAH KAWITANE WONG JAWA 
LAN WONG KANUNG 


Dening Mbah Guru 
Kawetokake dening Dewan Pengandhar Sabda Badra Santi ing Padhepokan 
Argasoka 


ALANG-ALANG KUMITIR 


SEJARAH KAWITANE WONG JAWA 
LAN WONG KANUNG 


Dening Mbah Guru 
Kawetokake dening 
Dewan Pengandhar Sabda Badra Santi 


ing 
Padhepokan Argasoka 
Sagunging kahormatan 
Nuwun 
Purwaka 


Buku sejarah punika nyatheti wiwit ing taun Masehi 1931, saking kepek cathetan tuwin 
pangandikanipun Eyang Buyut canggah guru desa, tuwin Eyang Pandhita Kanung ing Pareden 
Kendheng Ngargapura, Pomahan, Sukalila lan Prawata. 


Piweling tuwin pamantos-wantosipun para swargi Eyang Panembahan Kanung punika: 
“Nggeeerr anak putuku.. Tak weling poma-poma aja nganti dilirwakake!!! Sejarahe canggah 
wareng leluhur Kanung iki aja nganti keprungu lan diweruhi dening wong sabrang ngatas angin 
Maghribi. Yen nganti keprojol, awake dhewe mesthi bakal cilaka lan bilahi; klakon dibuwang 
neng Sawahlunta. Emrehe disirik wong Mutihan wong Kutha.. Mbesok yen wong Kebo Bule 
wis mulih ning kandhange, crita sejarahe leluhur Kanung iki bakal dilari digoleki dening 
priyagung Jawa kang mamestri ngleluri kabudayan Jawa. Lhah ing kono anak putuku tedhake 
wong Kanung aja tidha-tidha supaya mangastuti medhar mbabar sejarahe luhure dhewe iki: 
Sura Dira Jaya-ning Rat bakal lebur dening Pangastuti!!!” 


Mila ingkang mekaten punika sejarahipun leluhur Kanung punika selaminipun jaman 
penjajahan Landi tuwin Nippong sami sireb kependhem ing pranataning Panguwasa. Nembe 
jaman Kemerdekaan R.I. punika riwayatipun tiyang Kanung punika wiwit trubus muncul 
malih. Sanajana taksih wonten Priyantun ingkang ngencepi tuwin mitenah, ngendikanipun: 
“Tatacara Kuna-Endra wis kependhem wis ilang sirna, kok arep dithukulake maneh. Kolod 
Mbaahh, kolod. Wis ora njamani!!!” 


Tumrap kita para sutresna sejarah leluhur Kanung tuwin ngrawat lan memundhi punden leluhur 
Kanung punika perlu nguri-uri memetri Seni-Budaya Jawi piwulangipun swargi leluhur 
canggah wareng; wonten bukti kubur patilasanipun nyangkleg wonten ing bumi papan 
panggenan kita, ing negari kita. 


Wusana sampun kirang ing pamengku, Nuwun!!! 


Katiti ing Padhepokan Argosoka, 28 Juni 1996. 
Pambabar buku sejarah 

Kacorek kaleresaken 


Sejarah Kawitane : 
Ana Wong JAWA lan Wong KANUNG 
dening : Mbah Guru 


Peta Jawa Dwipa 
1. Jaman JAMAJUJA (Puluhan ewu tahun kepungkur) 
Dhek jaman semana Pegunungan Kendheng kuwi wujude ana pegunungan 2 (loro): 
1. Pegunungan” Kendheng” Kidul, karan” Pegunungan” Kendheng” tuwa. 
2. Pegunungan Kendheng Lor, karan Nusa Kendheng. 
1. Pegunungan Kendheng Kidul 


Kuwi dununge wiwit saka wetan Pegunungan Kabuh, Kabupaten Jombang, mbanjeng mujur 
mengulon tutug Pegunungan Masaran, Kabupaten Sragen. 


Sabab saka anane lindhu prakempa Gunung Lawu jaman sangang ewu tahun kepungkur, 
ndadekake Pegunungan Watujago bengkah omblah-omblah mujur mengulon; wasana dadi 
Lembah Ngawi kanggo dalan iline Bengawan Sala nrabas menggok ngalor tutug Cepu. 


Sakdurunge ana lindhu gedhe, Pegunungan Watujago tutug Pegunungan Masaran kuwi 
dienggoni menusa sing isih wuda mblejed, wujude kaya kethek-rangutan gedhe pangane rupa 


kewan: kodok, kadal, ula, cacing, jangkrik, walang, sarta woh-wohan: mulwa, srikaya, mete, 
dhuwet, popohan, nanas lan liya-liyane. 


Kabeh mau mung cukup ngapek utawa nyekel ning alas panggonane urip neng kono. 
Panggonane turu ning gowok sing dhuwur utawa pang-pang gedhe, durung ana sing wani turu 
ning guwa; sabab guwa-guwa kuwi mesthi dienggoni macan gembong. Wong mau yen mati 
bangkene diumbar ngenggon kono nuli ditinggal lunga, wekasane diothel-othel dipangan 
kewan galak; balunge pating kececer ning kana-kana katut banjire Bengawan Sala padha 
nyangrah ning mbereman Gemolong, Kalijambe, Kabupaten Sragen, wasana kurugan lumpur 
lan padhas linede Bengawan Sala, uga ana sing tutug mbereman Ngandong, Kabupaten Ngawi. 


Wong pulo liya sing wis padha duwe tata-budaya, olehi ngarani wong ngono mau aran Wong 
Legena. Uga ana sing ngarani Gandaruwo. Ana maneh sing ngarani Kethek Limuri. 


2. Pegunungan Kendheng Lor 


Pegunungan Kendheng Lor (Nusa Kendheng) watara limang ewu taun kepungkur wis 
dienggoni wong sing luwih maju tinimbang wong Legena, wong-wong mau wis bisa 
gegaweyan gaman-watu diasah landhep. Nusa Kendheng kuwi nalika semana isih wujud Pulo 
gedhe cawang telu kang kinilung Teluk Lodhan lan Segara; ing sisih wetan ngongkang Telok 
Lodhan lan Segara Kening. Sisih kidul keledan Segara Selat Kendheng-Kidul lan Segara Teluk 
Lusi. Sisih kulon Segara Teluk Serang kang tepuk karo Segara Selat Murya. Sisih lor Teluk 
Juwana lan Samodra Jawa kang jembar lerab-lerab. Gunung Murya isih wujud gunung geni 
dhuwur-ngukusan, dikilung segara. 


Nusa Kendheng kuwi ora duwe tanah ngare lembah banthak tadhah udan kang ngembong 
banyu; wujude mung pegunungan alelengkeh jurang lan gompeng; ing sawetara gompeng ana 
guwa-guwane padhas sing jembare mung sarompok teba. Neng bumi Nusa Kendheng kono 
kuwi ora ana thethukulan pari lan jumawud, sing ana mung jalinthing, canthel, lan jagung- 
kodhok kang thukul subur neng lelowah sing ngembes; wohe dadi pangane kethek, bethet lan 
bantheng. Ning alas kono lebeng wite: jati, trenggulun, sawo-kecik, mete, klethuk, lan mulwa. 


Gisike-pesisir nggenggeng wit: krambil, bogor (tal), jambe. Pesisire sing wujud rawa-embet 
klethukulan: rembulung, bongaow, sarta brayo kang nrecel riyel. Ning punthuk pegenengan 
sing dhuwur-dhuwur ketel suket-kalanjana lan alang-alang sing dienggoni grombolane 
bantheng. Bantheng wadon aran Jawi. Sing gemati banget (Jawa banget) ning pedhet-pedhete. 
Ing wayah bengi jawi-jawi mau yen padha turu padha kupeng adu bokong karo jawi-Jawi 
liyane ngilung pedhet-pedhete. Dene bantheng-lanang sing mbenguk padha kekiter njaga 
grombolane, aja nganti dimunasika kewan-galak. 


Nalika semana Pegunungan Kendheng Lor kuwi wis didunungi menusa wong asli pribumi 
kono. Dedege endhek pawakane cilik, kulite nembaga. Kauripane isih wlaha lugu deles, 
nanging wis nduwe kemajuwan. Tatabudaya gegaweyan; sandhangane rupa cawed saka lulup 
waru diperut-alus dienam, utawa lulang kewan diucel nganti lemes. Uripe sagotrah manggon 
ning guwa-guwa padhas mau, kekancan karo asu-gladag sakirike sing wis padha kawong lulud 
melu manggon cedhak guwa kono. 


Bocah-bocah cilik karo kirik kerep padha gojeg kekuwelan nanging nyakote ora tenanan, mung 
padha ngos-ngosan pating krenggos. Panguripane wong-wong mau saka kekrapa, nyelog, 
memed, lan mbebedag-ajag. Gamane rupa payal, panah, bedhor, sing digawe saka watu-jae 


kempling diasah mlingir landhep banget. Yen luru pangan asu-asu kuwi mesthi melu kekinthil 
utawa jejigar sesanderan ngoyak kewan nuronan, uga sok melu nyelog ndukiri palapendhem- 
alasan. Oleh-olehane pangan digawa mulih dirantengi mung dikoprok thok, yen wis mateng 
nuli dioser-oseri awu rencek-sangkrah segara dadine mbanjur krasa asin; nuli dipangan kepyah- 
kepyah sabrayate uga asu-asu sakirike padha melu mangan bebarengan. Genine entuke saka 
wit kang kobong disamber bledheg, pang-pang garing ana genine mengangah merga gesekan 
karo pang-pang liyane ing mangsa ketiga-ngangkang. Geni kuwi digawe totor marong rina- 
wengi ning sacedhake guwa kono; yen bengi ngiras digawe memedeni kewan galak supaya ora 
wani nyedhaki guwa kono; kawuwuhan kewan-kewan galak kuwi padha giris dijegogi asu- 
gladhak sepirang-pirang swarane mawurahan rame. Yen pinuju padhang rembulan wong-wong 
mau padha seneng-seneng ning sak njabane guwa, pada jejogedan lan gegandhangan sarta 
keplok-keplok lan anyul-anyul cangkeme mecucu kaya cupu, tunggak-tunggak utawa kayu 
sing ngglonthong dithuthuki digawe tetabuhan. Wong asli dhek jaman JAMAJUJA sing uripe 
1sih sarwa deles prasaja wlaha ngono mau diarani Wong Suku Lingga. 


SIGEG 


II. Jaman KUNA-MAKUNA (Sadurunge Tahun Masehi, Nabi Isa el masih durung 
miyos) 


Wong Nusa Bruney-kidul sing manggon ning saurute pesisire Teluk Sampit sarta neng tepis 
kiwa tengene Bengawan Sampit-hilir, ing sawijining wektu ketrajang pageblug-gedhe. Jare 
wong-wong Sampit kuwi padha digrowoti Setan Blarutan-sogrok weteng; nganti akeh banget 
wong-wong sing padha mati, luwih-luwih bocah cilik sing isih demolan. Wong-wong sing isih 
urip padha miris banget, nuli padha ngungsi minggat ngumbara lelayaran mengidul nyabrang 
samodra Bruney; tumuju ning Nusa Kendheng. Setan Blarutan ora wani nyabrang samodra 
nututi wong-wong ngungsi mau, jare wedi kesiku Bathari Hwa Ruh Na, ratune Jim-Samodra. 


Mangkate wong-wong ning Nusa Kendheng dipangarsani dening Kie Seng Dhang, sawijining 
wong tuwa Sampit sing wegig lan akeh pengalamane, wong sing jangklanglana ning manca 
negara. Sawise lelayar sepuluh dina sepuluh wengi, ing wayah pajar bang-bang-wetan katon 
regemenge Gunung Nusa Kendheng (saiki Gunung Ngargapura Lasem); gisik sawetane 
Ngargapura katon sesawangan (pemandhangan, saiki dadi desa Pandhangan) kang ngresepake 
pandulu. Puncake Gunung Ngargapura katon ampak-ampak memplak, langit resik ngalela 
warnane biru-lasuardi; ombak agilir-gilir lindhuk nyempyok gisik pesisir sawetane 
Ngargapura. 


Yaaa neng bumi kono kuwi wiwite wong-wong Sampit padha ndarat cakalbakal dadi bangsa- 
anyar, aran Wong Jawa. 


Let sapenginang (wong-wong wadon Sampit padha seneng nginang nglenthusi woh jambe sing 
isih enom, arane Mucang), prau-prau mau wis padha mepet gisik (palwa-palwa = palwangan. 
Plawangan, saiki dadi desa Plawangan), para Pandhega mbuwang dandhan padha ndokok 
(menaruk-naruk, saiki dadi desa Narukan) praune jejer-jejer urut gisik mbanjeng mengidul. 
Nenek-nenek padha ndisiki mudhun saka prau kanthi mbuwang susure tepes-jambe ning 
segara, minangka sarat mbuwang sebel saka negarane. Nyi Seng Dhang nguculi udhete 
ngrogoh cepuk isi lemah-lebu saka bumi Sampit, disawurake ning gisike bumi Ngarga 
Kendheng; nuli sembahyang sujud sumungkem Pretiwi lan tumenga Angkasa. Wong-wong 
wadon liyane padha melu sembahyang bebarengan, ing pamuji: “Muga-muga sagotrah 
krandahe sing padha neneka kuwi padha entuka Kabekjan lan Karahayon pindhah tetruka ning 


bumi kono, tulusa trah-tumerah turun-tumurun bebranahan nganti pirang-pirang jaman dadi 
bangsa-anyar neng Nusa Kendheng.” 


Wong-wong lanang nuli padha nusul munggah dharatan luru papan panggonan sing nyangkleg 
ning Tuk, kanthi enthuk pituduh lan pangeguh saka kakek Kie Seng Dhang sing lakune wis 
sempoyongan astane digandheng putune Putri-kinasih umur 12 tahun; praupane ayu pindha 
golek-kencana, asmane Nie Rah Kie. 


Kakek Kie Seng Dhang mlaku nusup-nusup ning alas bebondhotan, sawise oleh papan kang 
cocog lan gathuk nuli prentah ning kabeh krandahe diutus mbubak grumbul nebang kekayon 
digawe teba. Putri Nie Rah Kie weruh kembang warnane putih-memplak anjrah nedhenge 
medem uga ana sing isih kundhup gandane amrik-wangi, wite pating grembel ngoyod ning 
gompeng. Sang putri kesengsem banget nuli matur ning Fyange. “Besuk yen wis duwe omah 
lan karasan arep nandur kembang sing warnane putih ngresepake banget ngono kuwi.” 
Kembang mau dijenengke kembang Melathi dening Sang Putri. 


Watara patang sasi alas kuwi wis dadi papan-pomahan lan pekarangan; nalika kuwi tepak 
mangsa Labuh wayahe boros padha trubus, uler jati padha dadi ungker, woh-wohan padha 
medhohi, palapendhem akeh sing isih bentet; ndadekake wong-wong seneng ayem ngrasa ora 
kekurangan pangan. 


Minangka kanggo mengeti asal-usule Kie Seng Dhang kuwi saka desa Tanjung-matalayur 
sawetane Teluk Sampit bumi Nusa Bruney pesisir kidul, mula punjere desa cakal bakal sing 
didunungi Kie Seng Dhang sagotrah-krandahe mbanjur dijengke desa Tanjungputri (saiki dadi 
desa Tanjungsari, Kecamatan Pandhangan/ Kragan Kabupaten Rembang). 


Sawise dadi karas-pekarangan lan pomahan, ing sawijining dina wong-wong mau padha 
ngumpul ning Balepaguyuban Tanjungputri, perlu ngrembug Tatapranata lan Tataraharjane 
desa disesepuhi kakek Kie Seng Dhang. Giliging gawe putusan: 


1. Ngangkat Kie Seng Dhang diwisudha dadi Sesepuh lan Dhatu Tanjungputri ing 
salawase Urip, mrenata bumi Pegunungan lan Pesisire Ngargapura, wiwit Pandhangan 
tutug teluk Lodhan sing gisike wujud Wedhi-malela. Teluk kuwi nggenggeng alase wit 
Pung kang ketel sirung, ing sisih wetan ana bregade wit Pung-gedhe banget cacahe ana 
telu (=Sam, saiki dadi desa Sampung). 

2. Bumi Nusa-Kendheng diganti aran: Tanah Jawi, nulad arane Bantheng-wadon 
(jenenge: Jawi) sing dikramatake dening wong Lingga. 

3. Awake dhewe kuwi wis ora aran wong Sampit maneh, ngganti aran; wong Jawa, Nulad 
watake bantheng-wadhon kang jawa-banget (=gemati, ngerti, wigati) mring pedhet- 
pedhete. (Bumine aran: Tanah Jawi, menusane aran: Wong Jawa). 

4. Wong-wong kuwi nuli menehi tetenger Tahun, wiwite dadi Wong Jawa, diarani (Tahun 
Jawa Hwuning: 1 = 230 tahun sakdurunge tahun Masehi); sarta digawekake Lambang- 
Reca watu-item gedhene sak-menusa, pethane Kie Seng Dhang ndodhok ning Pongol 
sawetane Gunung Tunggul. Para tetuwa diwajibake nganggo kalung rambute dewe 
ditampar, lan diwenehi mendhel/ gandhul singg digawe saka Watu-jae wilis gedhene 
sajenthik-manis; memper recane Kie Seng Dhang. 


Wong-wong mau padha Prasetya-Suci 


1. Wong Jawa turun-temurun tutug Jaman apa wae tetep padha ngrungkepi 
Tatapercayaan-Suci Hwuning, naluri saka leluhur Nusa Bruney bangsa Chaow 
(=inggatan=ngumbara) saka Nusa-Hainan; jaman Jamajuja 3000 taun kepungkur (1000 
taun sakdurunge Nabi Isa el Masih miyos). Guru-guru Agung bawana Masriki uga 
durung miyos neng Alam-ndonya, yakuwi: 1. Laow Tze Tao, 2. Hud Tze Buddha, 3. 
Kong Tze Khonghucu. Wondene asal-usule bangsa Chaow sing kawitan kuwi wong 
saka negara China, tepise bengawan Yang Tze Kiang udhik diapit Pegunungan Kwen 
Lun lan Pegunungan Tang La, Propinsi Ching Wai. Wong-wong mau sumebar 
mengidul ning bumi Tiongkok-Kidul (Nalika 4000 taun kepungkur=2000 taun 
sakdurunge taun Masehi), ngliwati sakidule Pegunungan Yun Lin. Ngliwati Propinsi 
Yunan, Propinsi Kwang Sie, Propinsi Kwang Tung. Nuli nyabrang segara munggah 
dharatan Nusa-Heinan, sabanjure nuli nyabrang mlebu Nusa-Bruney; sumebar anjrah 
dadi banbgsa-anyar suku Dhayak rupa-rupa jenenge manut arane Bengawan-bengawan 
kono (Barito: Maanyan-siung. Kayan: Apokayan, Kenya. Segah: Segal. Maham. 
Punan. Sampit). Sawise dadi wong Dhayak Sampit nuli ngumbara maneh nyabrang 
samodra ngancik Nusa-Kendheng, malih ngganti aran: Bangsa Jawa. 

2. Ing mbesuk Wong-wong Jawa neng Negara ngendi wae tansah padha nguri-uri 
ngagungake Ke-Jawane, lan mekarake Senibudaya Jawa. 

3. Wong Jawa sing nyingkur/nyepele ke-Jawa-ne bakal dadi wong Jawa-jawal sing ora 
nduwe Dhangkel lan Oyod-lajer. Uripe tansah Nglindur lan Mbangkong nganti ngaya 
ngayal-andupara, nguber kaendahane Jodhog-layung ing wayah surup Sandyakala. 


Kakek Kie Seng Dhang ngasta pemrentahan Banjar (=desa gedhe) Tanjungputri genep 30 taun, 
yoswa 90 taun wis wiwit loyo lan ngrasa wegah; pamrentahan nuli dipasrahake Putri Nie Rah 
Kie kanthi diwakili garwane yakuwi: Bandhol Hang Lhe Lesy kepala Pelaut pesisir 
Pandhangan sapengidul. Bareng Putri Nie Rah Kie nyekel pangwasa Banjar Tanjungputri, 
bandhol Hang Lhe Lesy nggawe pranatan Pemrentahan: Sang Putri Nie Rah Kie dikeker 
dipingit sajrone Tamansari Kedhaton, ora ana wong lanang sing kena meruhi ragane (praupan 
lan blegere) Sang Putri; kejaba garwane lan putra-putrine sarta para Emban. Undhang-undhang 
pranatan Pemrentahan didhawuhake saka Kaputren kedhaton Tanjungputri Kraga (=ngeker 
raga=kerraga=keraga; saiki dadi Kragan) liwat Emban-keparak; nuli diterusake ning 
Nayakapraja-priya. 


Sawise Kie Seng Dhang seda layone ditunu, awu layone dikubur sacedhake Tuk/ sumberan lan 
didodoki tetenger watu mecongol diayomi wit Wringin-Brahmastana. Minangka Leluhur 
(=Dhanhyang) sing cakalbakal desa kono, mula asmane Kie Seng Dhang dipepundhi Trah 
tedhak turune lan kawula-rakyate; panjenengane minangka Dhanhyang Pundhen kanthi 
dipengeti tembung “Tuk” ning kabeh desa diganti tembung Sendhang. Ngapek saka tembung 
Seng Dhang (Yakuwi: Sendhangmulya, Sendhangwaru, Sendanggayam, lan liya-liyane). 


Relige (200 taun durung Masehi) dirawati dipepetri Trah tedhak turune digawa ning negara 
liya digawe tumbal dipendhem ning Taman Pundhen Agung. Wong-wong Tanjungputri yen 
mati layone ditunu ning gisik Pandhangan, awu-layone dilarung dikelemake ning segara. 
Asmane suwargi Putri Nie Rah Kie disungging dening tukang Patung wujud Reca-emas 
didokok ning candhi gunung Tunggul. 


Pamrentahan Kraga Tanjungputri klakon madeg nganti pirang-pirang turunan ora ana 
sambekala, saben ganti Pemimpin mesthi milih Putri kang Witjaksana trah-tedhak turune Putri 
Nie Rah Kie; lan uga ngeker-raga ning Taman Kedhaton Tanjungputri. Wong-wong Jawa 
Kraga kuwi uripe wis padha seneng-ayem, sebab padha cepak rejekine sembada sandang 


pangan lan bale-pomahane, sarta pada tetep ngrungkebi ngluhurake Tata Budidaya Suci Jawa 
Hwuning. 


SIGEG 


Nalika jamane wong-wong Sampit ngumbara ngungsi pindhah ning bumi Nusa Kendheng 
Ngargapura, iwak Pesut (=iwak Lodhan Bengawan Sampit sing lulut karo Menusa) akeh sing 
padha melu atut pindah ngumbara; amnggon ning segara Teluk sakidul wetane Gunung 
Ngargapura, sing wasana Teluk mau mbanjur karan dadi Teluk Lodhan. Nalika jaman semana 
gisike Teluk Lodhan mau sepi mamring tidhem-premanem durung kejamah menusa; sing 
manggon bumi Teluk kono mau mung sarupane mauk-segara lan manuk-alas; sarta penyu lan 
bulus sing arep padha ngendog. Kadhang kala ana Jawi (=bantheng wadon) alas-kono, karo 
pedhete pada dhede klekaran ning pawedhen ngangetake awak; lawas-lawas Jawi karo iwak 
Lodhan kuwi padha kawong bisa urip rukun ning gisik kono. Babon iwak Lodhan yen arep 
manak saben dina nyrondholi nyurungi ganggeng-sangu sing tuwuh anjrah pating krembyah 
ning segara Teluk kono diunggahake ning gisik; ganggeng-sangu ning ngumbruk ning kono 
nuli dipangan Jawi sing nedhenge lagi nyusoni pedhete, ndadekake awake krasa seger susune 
mangkah-mangkah. Bareng babon Pesut krasa arep nglairake nuli nglangi mlumah sarta 
ngambang, Duplonge (=bayi Pesut) lahiir krogal-krogel ambegan nyerot hawa tumumpang 
ning wetenge biyunge; Dhuplong kuwi sawise bisa nglangi nuli munggah gisik kanthi gampang 
ora kesrimpet sangu sing pating krembyah; duplong kuwi arep dhedhe ngangetake awak. 
Bareng mambu gandane susu Jawi nuli krogal-krogel marani babon Jawi sing lagi nglekar nuli 
ndesel-ndesel ngenyut susu sing mangkah-mangkah kuwi. Babon Jawi ora kaget mandar aring 
sarta ndilati Dhuplong sing isih gupak banyu ari-ari; sanalika pedhet Jawi mandar nggeblas 
lunga lan gebres-gebres sabab mambu gandane ari-ari dhuplong, nuli nyingkir marani sangu 
nyengguti pupuse sing isih enom-enom. Bareng si Dhuplong wis wareg nggone nyusu nuli 
kosal-kosel marani biyunge sing isih nunggoni ning banyunan segara. 


Pesut sing padha bebarengan ngumbara ngalih manggon Telok Lodhan kono mau sasuwene 
130 taun, wis padha nak-kumanak tangkar-tumangkar uripe padha jenak-aring kumpul kambi 
kewan rupa-rupa ning teluk kono. Karo wong Kraga Tanjungputri sing pinuju ning segara, 
pesut-pesut mau mandar isih wani nyedhak sarta lulut nyrondol-nyrondol. 


Wong Jawa Kraga yen luru pangan ora gelem nglanjak tutug Teluk Lodhan sing dienggoni 
Pesut lan Bantheng sing padha urip rukun mengkono mau, apa maneh ngganggu utawa mateni 
kewan loro kuwi; wong Jawa mandar sirik lan wedi banget ning pamanti-wantine Dhanhyang 
luluhur: “Anak-putu Kraga aja nganti sing munasika Pesut lan Jawi kuwi, apa maneh nganti 
mateni.” Wong jawa tedhak turune wong Sampit mau sasuwene 130 taun uga wis padha 
bebranahan sumebar sepegunungan Ngargapura, dedunung gegobrolan-gegrombolan sagotrah- 
krandahe. Nalika semana wong Jawa mau wis padha ingon-ingon wedhus-kacangan entuke 
saka mbasangi cempe-alasan, diipuk-ipuk digemateni dicancang ning cagak amben, kumpul 
sajromah karo menusa. Bareng wis dadi wedhus bisa lulud nganti nak-kumanak bebranahan, 
wedhus-wedhus kuwi dikandhangi ning karasan dikilung bethek sarta dicepaki rambanan; rina 
wengi dijaga asu-gladhak sing wis pomah lan mendara. Wong-wong pomahan nggone nduwe 
pikiran ngingu wedhus ngono kuwi, perlune yen nduwe gawe butuh masak daging kanggo 
lawuh-nyomok ora ndadak nunggu dhisik ajag kewan ning alas. Asu-gladhak sing wis ewonan 
taun urip kumpul karo menusa dijak ajag, njaga omah njaga rumangkang lan rewang gawe 
liyane mandar mung diumbar turu ning latar ngringkel utawa ning emper-gandhok. 


Sasuwene wong Jawa lan iwak-Lodhan (Pesut-pesut) kuwi dedunung neng bumi Ngargapura 
wis 130 taun (Taun Jawa-Hwuning wis taun 130 = Tahun Masehi durung ana), wektu kuwi ana 
wong neneka pindhahan saka Nusa Tempabesi ndharat ning Tanah Jawi pongol Lodhan segara 
kening, bebadra bubak bumi alas Pung cikalbakal nggawe desa urut pesisir sawetane Teluk 
Lodhan; desa mau karan desa Sampung. Wong neneka kuwi wis akeh sing pinter nggawe prau- 
gedhe, cekung dhasare awak-prau lan anthok-cocoke sing digawe saka kayu-pung sing kuwat 
krendhem banyu asing (Ing jaman saiki tedhak-turune wong-wong mau padha dadi wong ahli 
nggawe prau ing Desa Bulu, Kecamatan Bulu, kabupaten Tuban). Liya kuwi wong-wong mau 
uga pinter nenukang maneka-warna; dadi Undhagi tukang kayu, Pandhe tukang wesi, Gemblak 
tukang kuningan, Sayang tukang temnbaga, Kundhi tukang grabah lan Jlagra tukang umpak- 
watu sakane omah; tata-pakaryane wong-wong mau aran Kabudayan Sampung. 


Kanggo njembarake papan panggonane, wong-wong mau padha nekad ngrambah alas nglanjak 
bumi Teluk Lodhan. Wong saka Nusa Tempabesi kuwi Kapercayan/Agamane ngadhep- 
manembah ning Dewa Srengenge/Geni, dewa Samodra/Banyu, dewa Angkasa/Angin, dewa 
Bumi/Naga jo. Wong-wong kuwi ora sirik mangan daging Bantheng lan iwak Pesut; nggone 
nglanjak bumi Lodhan kuwi mandar ngrasa luwih kebeneran sabab bisa mbebedag-ajag lan 
misaya iwak kanthi sakatoge. Kang mengkono mau ndadekake kewan-kewan kang biyene 
padha urip tentrem aring malih dadi kobrak giris kesid; temahan padha minggat sumebar 
saparan-paran. Pesut lan Bantheng mau padha minggat sumebar mengidul nyabrang segara 
tumuju ning bumi Nusa Kendheng Kidul, sing alase isih lebeng ketel gung liwang-liwung 
durung dijamah menusa; segarane cethek ombake lindhuk akeh iwake cilik-cilik maneka 
warna, ndadekake jenake Pesut-pesut mau gampang oleh pangan. Grombolane Bantheng liyane 
ana sing terus ngumbara ngidul-ngetan nyabrang segara Supitan-Kamput, nuli terus munggah 
ning alas-alas gerotan Pegunungan Brahma-Mahameru sapengetan tutug alas gerotan 
Pegunungan Raung (Saurute Bengawan Brantas dhek Jaman-Jamajuja isih wujud Segara-selat 
kang ngilung Gunung Kawi, kamput, Ajar-smara, lan Penanggungan. 


Desa Sampung sawise madeg 75 taun ngalami kertaharja, wonge padha berag-berag omahe 
panggungan bebanjengan saurute pesisir, praune mangkal jejer-jejer mengulon tutug Teluk 
Lodhan. Sasuwene 75 taun kuwi wong-wong Sampung mau wis akeh sing padha sambung 
srawung karo wong Kraga-Tanjungputri, mandar wis akeh sing padha campur jodhon 
sesilangan. Kabisane gegaweyan wong Sampung padha ditulad wong-wong Kraga. Sabalike 
Kapercayan-suci Hwuning lan Kabudayan wong Jawa Kraga-Tanjungputri padha ditulad wong 
Sampung, sebab ragade Upacara-Hwuning luwih entheng lan irid; ilmune luwih blag-blagan 
Kanyatan gampang. Beda karo Agama-kapercayaane wong Sampung kang sarwa andupara 
khayal, ilmune rumit ruwed pujamantrane dawa ngalur-alur ndrememel ngeselake; ragade 
Tata-Upacara akeh bange, sajene ngambrah-ambrah. Kang mengkono mau ndadekake wong- 
wong Sampung padha bosen, wekasane mbanjur malih seneng ngalih ganti ngrungkepi 
kapercayan-suci Hwuning, cawuh luluh karo kabudayan Jawa Kraga Tanjungputri; mandar 
mbanjur gemang ngakoni aran wong Sampung-Tempabesi maneh, malih ngaku dadi wong 
Jawa-Sampung. 


Ing taun Jawa Hwuning 205, wong-wong Jawa-Sampung wis akeh sing padha misah maneh, 
bebadra sumebar ngidul-ngetan butuh panggonan sing luwih subur loh jinawi ning bumi Nusa 
Mahameru; srana nyabrang Segara-supitan Kamput kang jembar lerab-lerab wiwit Teluk- 
Popoh mengalor, mberemane Segara-supitan dadi rawa bening lan rawa Gesikan terus 
mengalor ngliwati Tulungagung, Kedhiri lan Kertasana; tutug Megaluh (Jombang) tumlaweng 
menggok ngetan ngliwati Plosso tutug Teluk-Tarik anjog segara Medunten. Bumi Nusa 


Mahameru sapengetan tutug Pegunungan Raung mau diganti aran dijenengake Nusa Jawa- 
Pegon, wonge uga karan wong Jawa-Pegon. 


Ing taun Jawa-Hwuning 205 kuwi wong Jawa Kraga sakwise Pitung-turunan (Anak, putu, 
buyut, canggah, wareng, udheg-udheg, gantung, siwur) wiwit saka Putri Nie Rah Kie, cacah 
jiwane wong kono mau wis dadi akeh banget; mandar omahe wong Pandhangan tutug Narukan 
wis jejel riyel. Mulane wong-wong mau banjur padha misah tertruka ning bumi sengkaning- 
gunung saurute Pegunungan Ngargapura kang lelowahe subur banget kethukulan pring-ori 
dhedapuran bunge nrecel riyel. Ring ilen-ilen banyu kang muleg-muleg selane watu-watu akeh 
iwake-jambrung pating sriwed nyisili lumute watu. 


Semono uga wong-wong Trah-tedhake Putri Nie Rah Kie krandhan gisik uga melu pindhah 
bebadra; sarehne wis kulina urip ning bumi Belahan mula gemang melu tertruka ning bumi 
sengkaning-gunung, milih panggonan sing nyangkleg segara yakuwi ning perenge Gunung 
Ngargapurasing sisih lor (Kecamatan Sluke) kang ngungkurake juran jero lan rungkud; desa 
kuwi disenengake: Terahan (Trah = tedhake Putri Nie Rah Kie). Bumi sing banthak wujud 
gisik mawa Teluk kanggo mangkal prau-prau manca sing padha mampir arep ngapek banyu 
omben, mbanjur katelah aran desa Pangkalan. 


Wanita Terahan lan Pangkalan kuwi misuwur akeh sing manis-ayu, sarta isih padha nerusake 
naluri Adatcarane Wanita Leluhure ing Tanjungputri; wanita-wanita mau padha seneng nandur 
wis kembang Melathi kembange kanggo ngrengga raga yen dhong nekani Pahargyan, yakuwi 
nganggo cundhuk Melathi-sisir nyisip nglaweng ning gelungan, sesumping Melathi-ronyok, 
kalung ronce gegombyok kembang Kanthil; dene pedinane saben rampung reresik-awak 
mesthi cundhukan kembang Melathi kuwi. Tumrap wong-wong Priya kanggo renggan Omcen- 
oncen Surengpati dikalungake ning mendahake Keris. Yen pinuju dina Suci kanggo sawur- 
nyadran ning kubure Sembok-Semak, uga ning Pundhen-Leluhur Nyai Dhanhyang/Kaki 
Dhanhyang sing cakalbakal desa; disajeni ubarampe sajen sapepake lan karangan kembang 
Melathi sarta kutug dupa pratus-wangi. 


Tutug jaman-saiki para Wanita Wirya Wicaksana sing rumasa isih Trah-tedhak Tanjungputri 
senajan dedunung ning negara kana-kana, senajan sauwit-wong uwit para Wanita mau isih 
merlokake nandur kembang Melathi; utawa ngrengga sarira ngagem kembang kang 
ngresepake-ati kuwi. Minagka sarat ngluhurake drajad, sarta mengeti memundhi asmane Putri 
Leluhure, yakuwi Putri Nie Rah Kie, Dattsu Dewi Sibah, sarta Maharani Bre Lasem I Dewi 
Indu Purnamawulan; lan Putri-puri Kriyan putra Eyang Mpu Guru Pr. Santibadra. (Suwargi 
putri Cempa Bie Nang Tie lan putri Malokhah uga sengsem melu ngagem kembang Melathi 
kuwi). Uga Raden Adjeng Kartini. 


SIGEG 
III. Jaman KUNA-KOBRA (Ing taun Jawa-Hwuning: 230 Masehi: 1) 
Kacarita ing sawijining bengi nalikane wong-wong Pambelah Pandhangan lagi padha 
jejagongan ning gisik kang ngilak-ilak, padha omong-omong nyatur. Kawitane nggone ndarat 
Leluhure ning gisik bumi Pandhangan kono kuwi dietung-etung wis ana 10 = sepuluh turunan. 
Ketitik neng blandar-tongciet dalem Pedhanyangan Tanjungputri ana toletan-enjet 230 dulit 


(=1 dulit = pendhak Labuh = 1 taun); toletan kuwi minangka papeling nggone ndarat Leluhure 
lawase wis ana 230 pendhak mangsa labuh (=230 taun). Nggone ngetung 10 tutunan kuwi 


wiwit saka Dhanhyang Kie Seng Dhang. Nalika padha jejagongan kuwi dumadakan wong- 
wong mau padha kaget sebab weruh Kaelokan: Ning langit tencebing cakrawala sisih lor-kulon 
ana sorote Lintang-kemukus nglandeng sumorod ngidul-ngetan, ngliwati sandhuwure segara 
Jawa lan segara Kening. 


Wayah esuke wong-wong padha umyeg nyatur wahanane Lintang-kemukus mau; ana wong 
sing nyarawidekake ning Nujum sing waskitha, wedhar wasitane: “Neng Bawana negara 
Maghribi rajane lagi nglumpukake Kawulane mlebu ning kutha, perlu diwilang cacah-jiwane. 
Ana kang sejodho, sing lanang pagaweyane tukang-undhagi; sing wadon lagi ngandheg tuwa, 
wong mau ora keduman pondhokan mung entuk panggonan kandhang wedhus pinggir desa. 
Dumadakan ning kandhang kono wong wadon mau mbabarake jabang-bayi lanang; wecane 
Sang Nujum; “Besuk jabang-bayi kuwi yen wis diwasa bakal dadi Raja Binanthara-nyakrawati, 
nanging ora kagungan Keraton ora tau pinarak dhampar-kencana, ora kagungan prajurit kang 
asikep gegaman perang; nelukake musuh ora kanthi merangi lan milara, mung kanthi Perbawa 
(Ambek asih pari-tesnane). Gesange ora kagungan Wibawa (Kamulyan sugih rajabrana), mung 
nyandhang sapala kandhang langit kemul mega ngumbara ndlajah desa milangkori, medhar 
Wasita “Begja Rahayu”. Wong-wong Pambelah mengeng nggagas wahanane weca sing aneh 
banget ngono kuwi. Let seminggu sawise wong-wong Kraga padha weruh Kaelokan ngono 
mau, wong Sampung akeh sing padha ngimpi; rumangsane akeh iwak Pesut-Lodhan lan 
Bantheng padha ngamuk liwung ngrusak Banjar Sampung ngebrukake omah lan nguber-uber 
wong padha dipateni. 


Ora gantalan dina sawijining bengi angler-anglere wong padha turu dumadakan ana prahara 
gedhe; angin sindhung-riwut segara Jawa lan segara kening kaya dilebur, alun gedhe gumulung 
nglanjak dharatan lan Teluk Lodhan; perenge Gunung Ngarga sisih wetan padha longsor. 
Thukule prahara gedhe ngono kuwi sabab Gunung Agung Sengkapura njeblug (Ing taun Jawa- 
Hwuning 230 = Masehi 1). Pulo Baweyan Sengkapura sirna separo, mblabare blegedaba 
muncrate lumpur-panas lan watu-watu mengangah kontal ning angkasa, sarta udan awu 
sumebar tutug ngendi-ngendi ngurugi Segara Jawa. Teluk Lodhan malih dadi dharatan Kragan, 
Sarang, Sedhan (Kabupaten Rembang). Segara Kening malih dadi dharatan Pesisir Lor 
Kabupaten Tuban. Ing sisih kidul nyisa mberemake kali-gedhe (Bengawan Solo) wiwit 
Kradenan ngglendheng mengalor tutug Cepu, nuli mbelok mengetan dadi bengawan Kethek; 
mbanjur amber dadi rawa Widhang tutug bumi-embet Pangkah/ Sidayu, iline muntah ning 
Segara-supitan Medunten. 


In taun Masehi: 50 dharatan tilase Segara mau wis malih dadi alas-bebondhotan kaselanan 
palakirna warna-warna. Wong-wong Tanjungputri salore Ngargapura wiwit padha wani lan 
seneng bebadra bubak desa ning Pesisir-lor Segara kening, sing bumine sela-selane watu- 
gamping tutug tepise segara padha ngetuk, mbrubul banyune tawa bening nyarong. Bumi 
bubakan mau dijenengake, desa Mituk (Saiki dadi desa Beti = Bektiharjo). 


Ing taun Masehi: 100, desa Mituk kuwi wis dadi Banjar gedhe mbanjeng mengalor ngliwati 
bumi pagenengan sing lemahe warna Kuning semu Abang; sarehne wis dadi Banjar gedhe tur 
nyangkleg segara, para Pambelah/ Nelayan nggawe plabuhan ning pesisire; plabuhan kuwi dadi 
bantarane para Pelaut/ Pedagang saka manca negara, padha gancol sarupane barang-kebutuhan 
bisa tinemu ning pasar Mituk kono. Misuwure ning negara-manca, banjar kuwi ora diarani 
banjar Mituk, nanging diarani banjar: Sitijenar. Wong-wong saka Tanjungputri Jawa-Hwuning 
kang cacah jiwane luwih akeh, padha saeka-praya ngangkat sawijining wong Wegig Wiled 
Trah-tedhak Tanjungputri, asmane Hang Tsu Hwan, diwisudha dadi Dhatu (kepala Adat) 
banjar Sitijenar. Nalika pamisudhan dikepkyakake, Dhatu Hang Tsu Hwan ngundhangake ning 


para Sumewa; papan Pasawuwan-agung mau didadekake punjere kutha Sitijenar, dijenengake 
Kutha Begja-Agung (ucape umum salah-kaprah ngarani Bejagung). 


In taun masehi: 107, Dhatu Hang Tsu Hwan wis bisa ngirup Banjar-banjar pesisir-lor tanah 
Jawa, kutha Begja-Agung nuli didadekake punjer Pangesuhe banjar-banjar mau; dijenengake 
Negara Jawa Purwa. Wiwit jaman pamrentahan Hang Tsu Hwan wong-wong Nusa Jawa-Pegon 
kuwi wis akeh sing padha nggrancol ning Banjar Sitijenar, pangesthine Nusa Jawa-Pegon kuwi 
supaya luluh dadi siji karo negarane Dhatu Hang Tsu Hwan (Nggone ngarani ngaub 
pangwasane Dhatu Hang Tu-Ban = pamrentah Tuban. 


SIGEG. 
IV. Jaman JAWA-DWIPA (JAWA-Pegon lan JAWA-Purwa) 


Ing taun Masehi: 110, bumi Jawa-Pegon kuwi dihoregake Lindhu prakempa marambah- 
rambah asale saka Gunung Kamput; gunung kang ngongkang Segara-supitan Kamput padha 
horeg ngengkrog-engkrog sora banget, bregad-gedhe pada rungkat rubuh pating slayah; 
perenge gunung-gunung pada longsor nglongsori Segara-supitan Kamput. Liya dina 
kawuwuhan Gunung Kamput njeblug ngetokake blegedaba bulah-bulah mawalikan mblabar 
ning Segara-supitan; udan awu sumebar tutug ngendi-endi. Wong-wong Sitijenar nyawang 
langit peteng kaya kesaput mendhung ngendhanu ngono kuwi padha miris banget, ora ana wani 
metu saka ngomah sabab bledug-awu ngampak-ampak mlepegi napas, godhong gedhang padha 
sengkleh kabotan awu nemplek nglapis lumahe. 


Bareng wis klakon setaun kaanan sing mengkono mau wis sirep tidhem, Segara-supitan 
Kamput katon malih dadi ciyut kali sapralimane, ganti wujud dadi bengawan ambane bisa 
disabrangi nganggo gethek-gedebog; wong-wong menehi aran: Kali Brantas (Nalika Taun 
Masehi: 111). 


Wong-wong Nusa pegon sangsaya wuwuh adrenge nggone nedya manunggalake negarane 
karo negara Jawa-Purwa, mula nuli padha usul ning Dhatu Hang Tsu Hwan. Saka 
kawicaksanane Sang Dhatu pamonthane wong-wong kuwi enggal dileksanani, kanthi disekseni 
wong-wong saka negara liya, Gembleng cawuh manunggale negara Jawa-Pegon karo Jawa 
Purwa (P = (aksara Jawa) = loro) dijenengake: Nusa Jawa-Dwipa. Nalika taun Masehi 1135. 


In taun Masehi: 385, wong-wong banjar Terahan sing cacah jiwane wis padhet, padha lunga 
misah bebadra cakalbakal ning bumi Argasoka, yakuwi perenge Gunung Ngargapura sing sisih 
kulon; papane ngongkang Segara-teluk, sing sisih lor kadhangan Punthuk Ngendhen, 
Kecamatan Lasem. Segara-teluk kuwi mbanjeng mengetan nuli mbelok mengidul urut perenge 
Pegunungan Argasoka, ning pepereng pegunungan kono kuwi akeh wite Pucang lan Resula 
blukange warnane kuning-gadhing tuwuh nggenggeng ledhung-ledhung. Saka bumi bubakan 
kono yen nyawang mengulon katon Pulo Maura dikilung segara, pulo kuwi wujud gunung- 
gedhe masung pucake mawa kawah-geni ngetokake kukus kumebul nglandeng ning langit; ing 
sisih kidule katon benggang karo pegunungan Sukalila-Prawata keledan Segara supitan Maura. 
Wong-wong bebadra kuwi dipangarsani kanoman umur 35 taun asmane Hang Sam Badra, 
sawijining Klana kang adoh tebane ning Sabrang lan Negara kana-kana. Mula kuwi dening 
wong-wong bebadra mau mbanjur ngangkat dheweke diwisudha dadi Dhatu ning kono; bumi 
cakalbakal kuwi katelah aran Pucangsula (Saiki tilase dadi desa Logadhing-Sriamba, 
Kecamatan Lasem). Sawise desa kono madeg 15 taun malih dadi Banjar-gedhe sebab akeh 
wong neneka saka negara Sabrang melu bebadra ning kono; wong-wong manca mau sawise 


kumpul srawung karo wong Pucangsula, temahan padha malih ganti seneng ngrungkepi 
Kapercayan-Suci Hwuning lan Budibudaya Jawa, wekasane mbanjur luluh dadi wong Jawa- 
Dwipa. 


Wiwit bebadra dadi Wong Jawa ning Tanjungputri ing taun Jawa-Hwuning: 1 nganti 
bebranahan mencar sumebar sepegunungan Kendheng Ngargapura suwene wis 617 taun, 
durung ana wong Wegig gong Wicaksana mulangake medhar Larasing Kapercayan-suci 
Hwuning. Wong-wong nggone ngrungkepi ngedhep/ manembah Hyang Tata Maha Das kuwi 
yaa mung atut-grubyug kaprah lumrahe wong akeh padha krukunan nindakake Tatacara 
susilatama lan setya ning Negara. Lagi jaman madege banjar Pucangsula kuwi Kapercayan- 
suci Hwuning bisa dingerteni/diwikani dilelaras 


dening para Wegig, para Pandhita; saka leladi pangastutine Panembahan Guru Dhatu hang Sam 
Badra kang merlokake nyambi mulang para Kasepuhan Kanung (=sengkaning gunung); ing 
taun Masehi: 387, manggon ning Pasraman punthuk Punggur Gunung Tapa'an (Desa 
Warugunung, Kecamatan Pancur, Kabupaten Rembang). 


Ing taun Masehi: 390, Dhatu Hang Sam Bandra nggawe plabuhan lan galangan-prau (=dhak- 
palwa) ning Sunglon Bugel utowo Gunung Bugel (Tilase saiki dadi pategalan lan kali aran 
Palwadhak; sakidule desa Tulis, Kecamatan Lasem). Prau-prau kuwi kanggo sesambungan 
Pemrentahan Pucangsula karo Banjar-banjar wilayahe saurute pesisir Jawa (Pantura), wiwit 
banjar-Losari teluk-Tanjung (Kabupaten Brebes), mengetan tutug banjar-Rabwan (Kabupaten 
Batang) lan Banjar-Tugu (Kabupaten Semarang), nuli banjar Purwata lan banjar-Tanjungmaja 
(Kabupaten Kudus), gisike pulo Maura sisih wetan yakuwi banjar-Tayu lan banjar-Blengon 
(Kecamatan Kelet, Kabupaten Jepara). Plabuan Pucangsula dumunung saelore galangan prau 
digawekake Gapura madhep mengulon ngadhepake Segara-teluk Kendheng (Saiki dadi desa 
Gepura) saka gapura kono digawekake ratan ndladag urut urut perenge Pegunungan Argasoka 
tutug punjere kutha Pucangsula. 


Pangwasane Dhatu Hang Sam Badra dibantu Putra-putrine isih kenya yoswa 22 taun, rupane 
ayu banget pindha Widadari Wilutama; asmane Dewi Sie Bah Ha (=Sibah); sang Dewi ngasta 
pangwasa Angkatan Laut Segara Jawa-Dwipa kanthi kekuwatan Kapal-perang sing prajurite 
dumadi saka wong-wong kang kenthug kuwat lan pinter ulah kridhane perang, kanthi sikeb 
gegaman kang ampuh mawa racun-aneh; negara liya ora ana sing duwe lan ara ana sing bisa 
nggawe. Sang Dewi melu nylirani lelayaran ning samodra kanthi nitih Kapal-gedhe kang mligi 
dinayakani prajurit Wanita sing wanter lan kendel, uga sikeb gegaman kang mawa racun wujud 
Tulup-paser sing bisa nylorod adoh; sarta patrem-Tubrem yen disawatake musuh lamun 
mlesed, patrem mau bisa munyer bali maneh niba sacedhake sing nyawatake (Kaya bumerang). 
Wondene juru-mudhine sarta tukang welahe Kapal-kaputren mau wong lanang kang kuwat lan 
bandhol, nanging dipilih wong sing Peloh lan wis ilang prasa-Asmarane. Mula negara manca 
mau padha wedi lan sungkan ning Dewe Sibah lan negara Pucangsula. 


Sang Dewi nggone ngwasani segara Jawa-Dwipa kanthi nggunakake kapal-perang kuwi perlu 
nganggo nglabrag nyirnakake Bajag-bajag kang gumendhung lan kumendel sing mung 
nggunakake prau-prau knothing sarta gaman pedhang lan clengkreng, dumeh praune bisa cukat 
rikat kanggo ngoyak prau-prau dagang memangsane utawa ndarat mrawasa Desa. 


Bajag-bajag sing nggawe werid rengkede Segara-supitan Medunten kuwi wekasane sirna sa- 
Benggol-benggole lan sasudhunge. Wasana pesisir Segara Jawa-Pegon sisih wetan mau dadi 


tidhem lerem, banjar-banjar bisa bali madeg kanthi tata-tentrem sarta bisa sesambungan karo 
Pemrentahan Pucangsula. 


Putri Sibah saliyane nyirnakake Bajag-bajag, merlokake narik Upeti ning kapal-kapal dagang 
kang liwat segara Jawa; isine kapal sing rupa beras lan pari sarta sembet-tenun cita-sutra uga 
gaman-pertukangan, ditarik upeti sapra-limane; sing gemang mbayar mesthi dilabrag 
ditelukake kapale dibeskup. Nakodha kapal sing rupane bagus utawa penumpang sing bagus 
mesthi ditawan dilebokake kamar-kamar Kaputren. Kawegigan lan Kaprawirane wong-wong 
bagus mau didadar dening Sang Dewi; yen bisa lulus pendadarane sarta bisa ngalahake 
kasektene Dewi Sibah rila dadi jatukramane. Sabalike yen kawitan didadar Kawegigan wis ora 
lulus, wong tawanan kuwi nuli diwetokake saka kamar pendadaran dipasrahake Nayaka-wanita 
kapal Kaputren; mangsa borong digawe apa kono. Ora nganti sesasi neng kamar-tawanan 
pangwasane Nayaka wanita mau, awake wong-bagus tawanan kuwi malih rusak ora kuwat 
ngglawat; wekasane nuli dijegurake samodra dadi mangsane iwak Undhuk-undhuk-gedhe kang 
rakus banget. Misuwure jare digawe sajen Ratune Jim Dhuyung-jaran, sing nguwasani 
Samodra Jawa-Purwa. Mula kuwi kapal dagang sing liwat segara Jawa gamang nggunakake 
Nakodha sing bagus rupane; dene wong bagus penumpang sing wani nekad mati-mati yen wis 
ngerti rasane ngalami nyatane, yaa sumangga mangsa borong!!! Asmane Dewi Sibah nganti 
kaloka ning negara Sabrang kana-kana, sang Dewi nganti diparabi: Mani Dattsu Asva Dev, 
tegese Mustjikane Dewi-bajag Dhuyung-jaran. 


Wong-wong tanah Jawa wiwit jaman Kuna-makuna mula sing mung kulina mangan sega- 
jagung, sega-canthel, lan rupa-rupa palapendhem, sawise ngenal Pari lan mangan Sega-beras 
olehe narik upeti saka wong dagang negara Siyem lan Cempa lembah Bengawan Mekong, sang 
Dewi Sibah nuli mrentahake lan nyontoni wong-wong wadon Pucangsula diajak wiwit nandur 
pari lan adang sega-beras (wiwit taun Masehi 396), wiwi jaman kuwi wong-wong Jawa padha 
nganggep Dewi Sibah kuwi titise Widadari-pangan utawa Dewine Pari, iya Mbok Dewi Sri 
(Wong Sunda ngarani: Sang Hyang Seri). Uga ing sajrone taun 396 kuwi, ing sawijining dina 
kapale Dattsu Dewi Sibah dhog mangkal ning gisike Nusa Jawa-Dwipa bontos kulon wates 
gisike Negara liya bontos wetan, dumadakan ana wong bagus isih enom menganggo ciri Rsi 
marani kapale sang Dewi; wong kuwi nuli ditakoni Nayaka kapal Kaputren: 


“Ana wigati apa? Asmane sapa? Saka ngendi pinangkane?” 
Jawabe Rsi bagus: 


“Perlu arep nunut ning Nusa Jawa-Dwipa, nedya mulang nyebar Agama Hindhu Shiwa. Asma: 
Rsi Agastya Kumbayani. Asal saka negara Menak, krajan Idriya-Satwamayu.” 


Sang Rsi ditampa diwenehi panggonan ning senthong-tamu Kapal Kaputren; sawise kapal- 
kapale Dattsu Dewi Sibah mancal bali ning Nusa Jawa, Rsi Agastya nuli didadar Kawegigan 
sakehing ilmu dening Sang Dewi; sajroning telung dina bisa lulus. Nuli ganti didadar 
Kasektene lan Kaprawirane perang, jebule Sri Dattsu sing mandar kasoran nganti lemes daya 
kakuwatane; saking ngrasa wirang Dewi Sibah munthab bramantya mawinga-winga, nuli 
ngunus Curiga-racun kang bisa nggawe pati kanggo mungkasi pendadaran. 


Sapandurat Dattsu-ayu nyawang praupan baguse sang Rsi netrane sing mulem-tajem, polatane 
tetep sumeh jatmika ora nggragap ora miris nyawang landhepe curiga; uga ora males bramantya 
sumringah ngangah-angah, mandar sorote netrane kang aliyep-asmara nrawung nembus 
jantunge Sang dewi; ndadekake panone Sang Dewi sumrepet peteng kantaka, raga lemes niba 


ning jrambah palagan; curiga gogrog uwal saka astane. Sang Rsi trengginas nyaut Sang dewi 
dibopong disarekake ning tilamrum; bareng Sri Dattsu punggun-punggun wungu marlupa, 
Sang Rsi nglelipur ngrerapu sarta nyepat-domba nagih janji sayembarane, nanging dileksanani 
yen wis tutug dalem kedhaton Pucangsula disekseni Rama-Ibu sarta para kadang kadeyan 
kawula-dasih. 


Para Kenya Nayaka kapal kaputren padha rerasan ngungun banget, adat saben lagi telung dina 
wae wong Bagus-tawanan wis mesthi diwetokake dipasrahake ning Nayaka Putri; nanging 
wektu kuwi nganti pitung-dina pitung-bengi tawanan Rsi Bagus kuwi kok ora diwetok- 
wetokake; weruh-weruh jebul kapale wis padha labuh ning Pucangsula, Sang Dewi Dattsu wis 
runtung-runtung sekalihan karo Rsi Agastya tumuju ning Kedhaton dipethuk Rama Ibune. 
Dhatu Hang Sambadra sakulawargane padha mengayu-bagya karenan ing galih, dene Sang 
Putri wis entuk calok jatukrama isih enom bagus rupane tur sembada sakabehane. Pahargyan 
palakraman let telung dina nuli dikepyakake. Sang Rsi cumondhok kumpul Maratuwa nganti 
rong taun, mandar Dewi Sibah lagi karo-tengah pendhak wis ngemban mutra kakung, diparingi 
asma: Arya Asvendra. Rsi Agastya nggone arep mulangake Agama Hindhu Shiwa Maha-Dewa 
nedya diterusake dhasar Maratuwane maringi panggonan ning bumi Rabwan tutug Batur. 
Nanging sawise klebon ilmu Kapramanan Jawa-Hwuning saka Maratuwa lan saka Garwane, 
pikire arep mulangake Agama Hidhu Shiwa Maha-Dewa malih luntur; nedya diganti 
mulangake Agama Hindhu Shiwa Guru-Dewa, mikani Dhiri-pribadi lan jantraning dumadi; 
sarta pangastuti bekti ning Sembok-Semak. 


In taun: 412 Masehi ana Klana Sramana Agama Buddha asama: Pha Hie Yen lelayar saka 
Nalandha India, nedya bali mulih ning Tsang-An (Tiongkok); dumadakan lagi tutug Samodra 
Jawa-Dwipa ana angin topan gedhe, praune nuli mangkal ning plabuhan Pucangsula nyuwun 
tulung lereb ning kono sasuwene angin prahara durung sirep; Sramana Hwesio Pha Hie Yen 
ditampa disesuba dening Dhatu Hang Sambadra, saben dina diajak wawan-sabda bab rupa- 
rupa pengalamane Sang Hwesio nggone lelana ning manca-negara. Hwesio Pha Hie yen 
nyritakake Piwulange Sang Guru Agung Sidharta Buddha Gotama, yakuwi: Sranane bisa 
manjing Nirwana supaya medhot blenggune kadonyan; kanthi liwat laku kang aran: Astha Arya 
Marga, tegese Laku Agung Wolu. Piwulang kuwi mirib Kapercayan-suci Jawa-Hwuning kang 
dirungkepi dening Pendhita-pendhita siswane Dhatu Hang Sambadra wong saka sengkaning- 
gunung, yakuwi: Sranane bisa nggayuh Katentreman supaya medhot Pangangsa-Pepenginan; 
kanthi liwat laku kang aran: Endriya pra Astha, tegese Tumemen ning Budipakarti Wolu. Mula 
Dhatu Hang Sambadra karo rayine Pandhita Jana-Bandra sayuk banget nggathukake intisarine 
piwulange Sang Buddha kuwi cawuh-luluh karo larase Kapramanan Jawa-Hwuning. 


Ing taun Masehi: 415, Dhatu Hang Sambadra seleh kedhaton, pemrentahan Pucangsula 
dipasrahake Dewi Sibah diwisudha ditetepake dadi Dattsu-agung (=Prabu-putri). Rsi Agastya 
dadi Kepala banjar Rabwan lan banjar Batur tutug Pegunungan Dieng, kebawah negara 
Pucangsula, uga adhike Dewi Sibah asma: Dewi Sie Mah Ha (=Simah), kang dadi Adipati- 
anom Medhangkamulaan teluk Lusi (kabupaten Blora) diwisudha diangkat dadi Dattsu, 
dipindah ning banjae-gedhe Blengoh didadekake Keraton keling (Arane woh-bogor wadon 
sing wis tuwa-alot, yen isih enom diarani Siwalan). Saiki tilase dadi ara-ara Keratonan desa 
Blengoh, Kecamatan Keled, Kabupaten Jepara. Pangwasane Dattsu Simah diwarangkani 
kakunge aasma: hang Saburadhampuawang Segara Teluk Kendheng lan samodra Jawa. Sarta 
diemong diayomi Rama-paman Bhikku Buddha Kanung Janabadra ing Pasraman Tunahan. 
Nalika Dewi Sibah wis jumeneng dadi Dattsu Pucangsula, sang Dewi yasa Udhang-undhang 
tata Budibudaya Jawa Hwuning ditetepake dadi Pranatane negara Pucangsula; saben sesasi 
sepisan diwulangke ning para Pandhita sengkaning-gunung Kendheng Ngargapura, manggon 


ning Kedhaton Pucangsula. Undhang-undhang kuwi dijenengake: Endrya pra Astha, 
ngrungkepi piwulange Ramane nggone nggawe jeneng Ilmu kuwi (Undhang-undhang 
ditetepake ing taun Masehi: 416). Para Pandhita para Kasepuhan nerusake mulangake llmu- 
pranatan mau ning para Siswane, sumrambah wong-wong kang maju-pikirane ning desa 
sengkaning-gunung. Ing pemburi taun-taun sabanjure wong-wong kang padha ngrungkebi 
nyeceb Ilmu Endriya pra Astha kuwi kasebut aran Wong Kanung. Isine Undhang-undhang 
pranatan kuwi ana 8 (wolung) bab: 


Unen-unen Pranatan yakuwi : 


1. Tunemen nyambut gawe ngudi rejeki kanggo murakabi Brayate, lan ora srei drengki 
kemeren ning liyan. 

2. Nyembah mundhi-bekti ning wong tuwane-sakloron; sambat nyebut: Adhuh 
Sembooooook, Gusti kula! (=Sembok kuwi wong sing bagus atine sa-ndonya), Adhuh 
Semaaaaaak, Pangeran kula! (=Semak/Bapak kuwi pangengerane wong sagotrah anak- 
bojone). 

3. Ngleluri mundhi Pundhen Nyai-Dhanhyang Kaki-Dhanhyang sing cakalbakal desane. 
Sarta emoh nganggu Manuk-manuk sing padha manggon ning bregat Pundhen, utawa 
ning bregat-bregat liyane kana-kana. 

4. Sayuk rukun karo tangga-teparo lan sadulure, bebarengan gotong-royong ing wulan 
Purnama Badrapada; bresih desa, ratan, sendhang, karas pekarangan; sarta memetri 
nguri Bregat (=September). 

5. Mangastuti rmbugan nggathukake pinemu, kanggo pituduh mbangun majune Desane, 

lan njaga kaamanane. 

Nguri-uri ngluhurake Budipakarti Seni-Budaya Jawa. 

7. Mikani ning Bumi dununge kabeh Titah kasinungan Sang Urip kang Maha Esa, mikani 
ning Langit dununge/ manunggale Urip Agung Sang Nyawa kang Maha Das. Wong 
mati ragane dadi Mayit lebur ing Bumi, Jiwane dadi Yitma nunggal ning Langit. 

8. Setya pranatane Negara lan Sabda wasitane Sesepuh Agung Manggala Praja. 


A 


Eyang Dhatu Hang Sambadra sawise misudha Putra-putrine nuli nilar praja dadi Sramana 
dhedhepok ning punggur Gunung Tapa'an, lan mulangake Ilmu Tatapranatan Endrya pra Astha 
ning para Siswa Wong-wong Kanung. Pasraman Gunung Tapa'an kono digawekake Tamansari 
tinanduran kembang-kembang maneka-warna: Mlathi, Kanthil, Gadhing, Kenanga, Mawar, 
Pacar-kuku, Kemuning, Gambir. Neng kono akeh Bregat ngrembuyung edhum, padha 
dienggoni nusuh manuk-manuk rupa-rupa; pakange bregat kethukulan: Aggrek, simbar lan 
kece pating grembel. Tarulata padha mrambat pepuletan pating klewer, kembange selang- 
seling putih biru, jambon lan wungu. Taman-sari kuwi dijenengake: Taman Argasoka; para 
cantrik, cekel, manguyu padha surti gambyak ngrawati Taman-sari kuwi. 


Eyang Panembahan Hang Sambadra dadi Sramana ning Gunung Tapa'an kono tutug sepuh, 
seda ing taun Masehi: 425. Awu layone dipetak (dikubur) dadi sakluwat karo Relige Eyang 
Dhanhyang Kie Seng Dhang ning satengahe punggur Pudhen Tapa'an; ditengeri Watu-alam 
tilas pamujane Nini Ampu, watu kuwi nongol sa-ndhuwure gumuk Pundhen. Sawise Eyang 
Panembahan seda, negara Pucangsula akeh owah-owahan wiwit ing taun Masehi: 426. 


1. Dattsu-Agung Dewi Sibah ngangkat putra Arya Asvendra dadi Dhatu-anom 
Pucangsula, manggon ning bumi Gebang sunglon Bugel. Arya Asvendra ngrungkepi 
Agama Hindu Kanung Shiwa Guru Dewa wulangane Ramane, ning punthuk Gebang 
dheweke nggawe: 


1.1. Pamujan, Lingga-Yoni nglambangke bakti-tresnane ning Sembok-Semake (Ibu- 
Ramane). 
1.2. Pamujan Lembu-Nandhi ndepok, nglambangake Tatakan kekuwatane Kawula- 
rakyate. 
1.3. Pamujan reca Dewa Shiwa Guru Dewa, nglambangake Ramane: Rsi Agastya 
kuwi Guru-Agung Ilmu Kaprajan lan Kasekten-mandraguna. 
1.4. Pamujan reca Ganapati Dewane Kawicaksanan putrane Bathara Guru, 
nglambangake: Slirane dhewe kuwi putrane Guru Rsi Agastya. 

2. Angkatan Laut Pucangsula dipindhah ning negara Keling dikwasakake Dewi Simah, 
dibantu garwa hang Sabura; nanging isih kebawah negara Pucangsula. 

3. Rsi Agastya diwisudha diunggahake dadi Dhatu Batur, punjere banjar didadekake 
kutha aran: Batur-retna. Banjar Rabwan dadi Plabuhane negara Baturetna. 


Let sawetara taun wong-wong Endrya-Satvamayu krungu warta yen Rsi Agastya jumeneng 
Dhatu ning negara Baturretna, wong-wong mau banjur akeh kang padha nusul pindhah bebadra 
ning bumi Dieng kang subur digawe ulah petanen. Wong-wong kang ora dadi tani, 
diprentahake nyambut gawe ngumpulake wlirang saka peperenge kawah Dieng; wlirange 
kanggo pedagangan negara Baturretna diganjolake barang-barang petukangan lan kain sutra 
karo Pedagang saka negara China, liwat plabuhan banjar Rabwan. Negara Baturretna bareng 
dadi gedhe lan makmur, Dhatu Rsi Agastya nuli mrentahake tukang-tukang ahli pahat batu 
wong-wong saka Endrya-Satvamayu, diutus nggawe Candhi sepirang-pirang; saben candhi 
mawa reca Shiwa Bathara Guru; dununge candhi ning bumi punggur Gunung Dieng. Saben 
candhi kanggo Pamujane Sramana Shiwa Guru saka Pasraman kana-kana wilayahe negara 
Baturretna. Kaendahan lan kaelokane Pasraman Dieng kang akeh banget candhine Shiwa Guru 
Dewa, kang kinilung tlaga lan gunung-gunung sesawangane ngresepake ati. Para Sramana 
menehi jeneng: Pasraman-agung Endrya pra-Astha. 


4. Dattsu-agung Dewi Sibah nayogyani ning kaipe Hang Sabura nedya ngedhuk wlirang ning 
bumi leluwah sawetane Gunung Dieng, sarta nggawe desa ning saelore Kejajar kanggo 
panggonane wong-wong kang padha nyambut gawe ngedhuk wlirang mau. Wlirang kuwi uga 
diganjolake karo Pedagang saka negara China. 


Pengangkutane wlirang digawekake dalan liwat: Jlumprit, Adireja, Candhirata, Sukareja, 
mengetan ning Singaraja nuli nganti diemot prau liwat bengawan Bodri. Sungabane bengawan- 
Bodri ning teluk Bodri segara Jawa digawe plabuhan dagang kang sesambungan dagang karo 
negara Sabrang kana-kana; papane Teluk Bodri kuwi diapit-apit Punthuk-punthuk gunung 
Singaraja, kaanane luwih sembada omber banget nyenengake tinimbang plabuhan banjar 
Rabwan. Mula pedagang wlirang kliwat plabuhan Bodri kuwi malih luwih reja lan maju. 


Saka anane sesambungan dagang wlirang karo negara-negara China, negara loro: Keling lan 
Baturretna kuwi malih dadi sugih lan makmur. Nanging mbanjur nukulake kamurkan, sii lan 
sijine rebut nguwasani: “Kriwikan dadi Grojogan”. Wekasane dadi perang bandawala. Ing taun 
Masehi: 436. Sarehne Kawula-rakyat sing dijak bebadra biyen nganti dadi negara Keling lan 
Baturretna kuwi, asal-usule sedulur wong Kanung Indriya pra Astha Pucangsula, mula 
peperangan kuwi katelah aran: Perang sedulur Endriya pra Astha. 


Ing sajrone perang brubuh Rsi Agastya gugur ning palagan, wong-wong Baturretna saprajurite 
padha giris buyar mlayu mulih asal-negarane ning Endriya Satvamayu. Kutha Baturretna lan 
Pasraman Candhi Dieng sarta penambangan wlirang dijegi prajurit Keling kang padha 
makuwon ning Adireja, pangwasane Dhatu Rsi Agastya dadi cures ganti dikwasani Hang 


Sabura panglima Angkatan laut keling. Arya Asvendra krungu yen ramane gugur sarta 
negarane dikwasani paman-Hang Sabura, sakala pikire kobar nedya ngrebut negarane swargi- 
Ramane kang dadi hak-warisane. Sedyane Arya Asvendra wis dipenggak Ibu Dattsu Pandhita 
Dewi Sibah, nanging meksa nglimpe Ibune; dheweke mbudalake prajurit Sandi liwat alas 
Rabwan lan Bawang nusup mengidul nedya ngrebut Pasraman-agung Dieng dhisik, lan 
panggonan-panggonan wlirang. Tiba apese Arya Asvendra, lagi bisa nrobos beteng-pungkuran 
Candhi dheweke wis kena tulup-paser mawa racun saka Prajurit-seluman Keling kang padha 
njaga Candhi. Wasana Arya Asvendra gugur ngrungkepi sangarepe Candhi Sumbadra 
pamujane Sramana saka Pucangsula, prajurite Arya Asvendra kang perang ning alas-gedhe 
Rabwan akeh kang padha gugur; mayite pating glethak saenggon-enggon ning alas kono ora 
ana sing ngrawat, yitmane klambrangan dadi memedi Setan-Roban. 


Sebab saka anane perang sedulur kuwi, Dattsu-agung Dewi Sibah ngrasa angles ing panggalih; 
ewuh aya ing pambudi. Arep ngrewangi negara Baturretna ateges nataki garwa Rsi Agastya. 
Arep ngrewangi negara Keling ateges nataki sedulur-adhik Datisu Dewi Simah. Mula 
puntoning panggalih mbanjur nilar praja lumengser mertapa ning Pasraman Taman Argasoka 
Gunung Tapa'an, pemrentahan Pucangsula dipasrahake Pepatih; kang didhawuhi ora kena 
nyampuri urusane Perang-sedulur. Dewi Sibah seda ing nalika taun Masehi: 445, awu-layon 
dikubur ning Pundhen Gunung Tapa'an. 


SIGEG 
V. Gunung-Gunung JAWA-PURWA padha njeblug 


In tahun Masehi: 450, Gunung Dieng njeblug; Candhi Pasraman-agung Endriya pra Astha 
rusak korat-karit, para Sramana sing isih slamet padha ngungsi sumebar saparan-paran 
ngumpul ning pertapan-pertapane Wong agama Hindhu-Kanung, yakuwi wong Agama Hindhu 
kang muja nggawe pamujan Lingga-Yoni sarta Lembu Nandhi ning Pertapan-pertapan 
sakubenge Pegunungan Gemawang (Kecamatan Jumo, Kabupaten Temanggung). 


Ing taun Masehi: 470, Gunung Ungaran nusul njeblug kawahe sing sisih wetan jebrol nyisa 
dadi kawah-mati Rawa Pening. Bledegaba bulah-bulah gumulung gedhe blabar ngalor-ngetan 
mlebu segara Jawa, gumulunge alun nyempyok gompenge Pegunungan Kendheng-kidul, dadi 
pada longsor ngurug segara Teluk Lusi lan segara Jawa; wasana mbanjur dadi dharatan 
Kabupaten Purwadadi, Kabupaten semarang, Kabupaten Demak, Kecamatan gajah. Nyisa 
mberemane kali Tanggulangin sing banyune wutah ning sunglon Welahan (Biyen desa kuwi 
1sih ngongkan segara Jawa). Banyu tuk saka sela-selane gompengane Kendheng-kidul kuwi 
padha nglumpuk dadi kali: Jlagung Tuntang, Serang, Lusi lan Bengawan Juwana/ Silugangga 
(=Jratun Seluna). 


Kawahe Gunung Ungaran sing wis matigenine ngembos-embos njedhul ngalor mengetan ning 
satengah-tengahe dharatan tilase segara Teluk Lusi; geni mau rina-wengi murub gumrebet 
manther-anther ora ana pegote dadi Mrapen (Api-Abadi), ning desa Mintheng, 
Kecamatan Gubug, Kabupaten Purwadadi. 


Manut dongeng Legenda: geni Mrapen kuwi tilas besalene Empu Ramadi Dewa tukang gawe 
keris; sawijining dina dheweke dijak ranjen para Dewa perlu ngethok puncake Gunung Maha 
Meru kang tansah dipeneki Kethek-kethek padha dolanan uthik-uthik lintang; Empu Ramadi 
ugik, merga lagi nggawe keris-pusaka Kahyangan Suralaya. Wasana dadi perangrame Dewa- 
dewa padha ngrubut Empu Ramadi sa-besalene diurug lemah kedhukane Gunung Maha Meru. 


Sarehne Empu Ramadi sekti tan kena ning pati, senajan wis diurugi lemah saka puncake 
gunung, ewosamana tetep isih urip sagenine besalen kang dadi geni Mrapen tutug wektu iki. 


Bledegabane kawah Ungaran sing wis sirep ngembos-embos njebrot wujud endhut manget- 
manget ngemu uyah, bola bali mlembung sa-kebo mbanjur mbledhos kumeluk ngganda 
wlirang; rina-wengi nyuwara Bledhag-bledhug. Linede mblabar ngamblah-amblah nganti 
salapangan-alun-alun, banyune lined dialap wong-wong” desa Kuwu, Kecamatan 
Kuwu/Wirasari, Kabupaten Purwadadi/Grobogan; digodhog digawe uyah diarani uyah 
bledhug Kuwu. 


Ing taun Masehi: 471, Gunung Maura (Murya) uga njeblug pegunungane sing sisih kidul-wetan 
pedhot misah dadi Gunung Pati Ayam. Lambene kawah sing jebrol blegedabane mblabar 
mengidul ngurug Segara supitan Maura, mbajur malih dadi dharatan Kudus, Pati, Juana; nyisa 
wujud rawa-rawa gedhe wilayah Undhak'an lan bengawan Silugangga. 


Blagedeba sing mbludag mengetan nukulake alun omak gedhe nglanjak nyempyok gompenge 
Pegunungan Ngargapura tumlaweng mengulon tutug Kayen; gumulung baline ombak-gedhe 
nyered perenge gunung-gunung gompenge padha longsor ngurug segara Teluk-Kendheng, 
wasana malih dadi tanah ngare: Kayen, Jakenan, kaliori, Rembang, Sulang, lasem lan pamotan. 
Longsoran perenge Gunung Ngargapura sing sisih kulon ngesuk bumi Argasoka, lemahe malik 
numpleg ngurug desa-desa tegal pesawahan Pucangsula padha kependhem. (Saiki malih dadi 
desa: Ngendhen, Lagadhing, Sendangsari, Topar, Klindon, Warugunung). Kraton Pucangsula 
Endriya pra Astha kesered gumulung baline alun, sakehing wewangunan, omah, candhi, 
kedhaton, lan liya-liyane keblebeg ambles satengahe Ceruk segara Teluk Juwana; wasana 
padha sirna ludhes kakubur ning dhasare segara. Mung nyisa pundhen Tapa'an kubur awu 
layone Kakek-moyang panembahan Kanung, leluhure wong-wong Ngargapura Lasem; lan 
guwa-guwa tilas pertapaan, sarta sawetara reca Lembu nandhi, Ganapati, Lingga; uga 
grewalan-pecahan Altar-pamujan sisa tilas gempurane VOC kerja-paksa nggawe ratan-gedhe 
Daendelsstraat nalika tahun Masehi: 1809-1810. 


Sabanjure bumi Argasoka dadi pusa ora ana sing ngenggoni, wekasane dadi grumbul 
bebondhotan rungkud sirung; kawuwuhan disirik wong dikhandhakake jare: Kuwi lemah 
singit-sangar panggonane Setan Brahala Dhemit. Wong-wong Kanung sing manggon Ceriwik 
lan pegunungan Sindawaya isih padha slamet, sing giris padha ngungsi ning perenge Gunung 
Buthak Pamotan sapengulon tutug wetan Todhanan; wong-wong mau ning bumi kono malih 
ganti aran Wong Kanor. Sing manggon Todhanan sapengulon tutug Sukolilo, Kabupaten Pati 
sarta pulo-pulo Rawa desa Kuthuk, Galiran, Kaliyasa, Ngelo, Karangrawa; malih ganti aran 
Wong Sikeb (=wong Samin). Wong-wong suku Kanung, Kanor, Sikeb mau sanajan wis ngalih 
ning kana-kana lan ganti arane Suku, nanging Adat-tatacara Budipakarti Kanung isih tetep 
dirungkepi naluri leluhur Pucangsula Endriya pra Astha. Yen didhawuhi Pamrentah-Negara 
mlebu Agama apa wae iya ora suwala mung manut kersane sing mrentah. Nanging tumindake 
ya mung angger; Rubuh-gedhang, obor-blarak = ora tulus suwe mlebu ning nalare. 


Sawise 149 taun saka penjebluge Gunung Murya, owahe segara Teluk Serang lan Selat Maura 
kang malih dadi dharatan, isih nyisa segara Selat Welahan lan Rawa-gedhe Bengawan 
Silugangga, sarta Teluk Juwana; ngilung Gunung Maura. Bumi dharatan anyar perenge 
Gunung Murya sing sisih kidul mau, luwih saka satus taun wis dadi alas pejaten kang 
ngongkang Rawa-gedhe selat Murya. Ing taun Masehi: 620, bumi kono kuwi wis dienggoni 
wong bebadra saka negara Keling Dattsu Dewi Simah, wong Pegunungan Ngargapura, lan 
wong Pegunungan Sukalila. Ana kanoman gegedhug A.L. Keling kang isih Trah-darah turun 


kaping enem saka Hang Sabura/ Dewi Simah, asmane: Hang Anggana; dheweke ngajak wong- 
wong Pelaut negara Keling lan Petani pokol sing bebadra mau, dijak mbubak alas pejaten 
nggawe desa lan plabuhan sing gisike nggenggeng karangkitri rupa-rupa, bareng wis dadi desa 
karan: Getas-Pejaten, plabuhane karan: Tanjungkarang. 


VI. Kawitane dumadine negara KUDUS 


Ing taun Masehi: 645, sebab saka wuwuh rejane banjar Getaspejaten, Dhatu Hang Anggana 
nuli ngelar panggonan kuwi mekar mengalor sarta yasa punjere kutha nganggo asmane 
dhewekke katelah aran Rananggana (Rana 4 Anggana = Hang Anggana bandhol paprangan). 
Saiki aran kutha: Kudus. Wektu kuwi wis akeh wong saka India kidul negara Chola sing padha 
dagang-ganjol ning pasar Tanjungkarang, wong negara Chola mau ngijolake: Babut- 
prangwedani gambar Pura/Candhi Hindhu, lan minyak-wangi Yasmin/ Tagara, sarta pratus 
wangi; negara Rananggana ngijoli kayu-jati glondhong, kapuk randhu lan lenga klenthik-klapa. 
Wong negara Chola kuwi agamane Hindhu Shiwa Maha Dewa, jare Agama kuwi Agung luwih 
bener lan luwih suci tinimbang Tata Budibudaya suci Jawa-Hwuning. Sabab saka sambung 
rapete Penggedhe Rananggana karo Juragan-juragan negara Chola, wasana Penggedhe- 
penggedhe lan wong dhuwuran. Rananggana kuwi wiwit padha kapilut niru Kabudayane wong 
Chola mau; mlebune Kabudayan Chola ning negara Rananggana ndeseg Tata Budibudaya suci 
Jawa-Hwuning sing dianggep remeh lan asor. Sarehne kalah birawa kalah gebyar, Penggedhe- 
penggedhe lan wong Enom-kutha sing umur 18 taun sapengisor padha berag padha ngrasa 
gagah nggunakake Budayane wong sabrang Ngatas-Angin; luwih-luwih para Wanitane padha 
anut-ngrubyug: “Kaya Belo melu seton. Kaya bebek nyemplung kedhokan.” Nanging kawula 
rakyat Cilik ning Karangpadesan, pegunungan lan bumi Rawa, ora mreduli ora nggubris 
anjrahe Kabudayan manca ngono mau. Wong-wong mau mung botha-bathu mledreng nyambut 
gawe butuh rejeki kanggo nyampeti krandhah anak-bojone. Dhatu Hang Anggana sarehne 
wong wegig lan wicaksana, mula uga ngguyubi melu mlebu Agama-Hindhu nanging dudu 
Hindhu Shiwa, dheweke ngarang Agama Hindhu-Kanung. Sabab ngrumangsani nggone dadi 
Dhatu-Agung ning negara Rananggana kuwi saka dhukungane kekwatane wong-wong Kanung 
kang uga isih Wangsane dhewe. Mula wujude Pamujan utawa Pura-purane negara Rananggana 
kuwi ora niru cakrik Hindhu Chola utawa Hindhu Dieng, dheweke nggawe Pamujan Lembu- 
Nandhi ndepok ning Altar nglambangake Kekwatane Rakyate, sarta Lingga-Yoni wujud 
Lumpang-Alu gedhe banget, nglambangake: Hang Anggana Dhatu Agung kang mundhi-bekti 
Sembok/Semake sarta Dhanhyang Leluhure. (Dununge Sanggar-pamujan kuwi saiki dadi desa 
Demangan, kakilung gendhong-gendhong Pabrik Rokok). 


Saterue nuli nggawe Pamujan Merudhandha-Agung (Saiki isih wujud Menara Kudus cedhak 
mesjid Kudus-kulon). Merudhandha kuwi nglambangake ke-Agungane negara Rananggana; 
puncak tengahe Merudhandha didokoki Oncor-prunggu ana pahatane gambar Manyura 
ngingel, oncore tumumpang ajug-ajug (=Tajug) emas, rina wengi tansah murub nganggo lenga 
klentik-klapa; dijaga/dirawat Pendhita Hindhu Kanung wong 4 padha ganti saben 4 jam. Oncor 
kuwi nglambangake Kaluhurane lan Kawicaksanane Hang Anggana; pisungsung saudagar 
China krajan Tsang Tai Tsung. Ring gisik tepine bengawan Silugangga (Juwana) para 
Pambelah/Pelayar/Pelaut digawekake candhi pamujane Dewi Hwa Ruh Na recane wujud Dewi 
Ratune Samodra njoget tetayungan. Saiki tilase candhi-candhi mau wis kari wujud Pura 
padhang gogrog ning desa: Jatiwetan, Loramkulon, Njepang lan Temulus. Sarehne Rakyat 
Rananggana kuwi agamane Hindhu Kanung pamuja Lembu nandhi, mula wong-wong mau 
padha sirik banget mbeleh sapi lan gemang mangan daginge; nganti jaman pangwasane Shunan 
Tajug-Islam tutug jaman saiki isih dadi Adat-kapercayan, tembunge: “Juuuug... juug, mangan 
daging sapi kuwi ora ilok Naang/Noook!!!”, Hang Anggana seda in taun Masehi: 660, awu 


layone dilarung dikelemake ning sumuran sangisor-dhasare Merudandha; ning wektu 
sabanjure banyu sumur kuwi kanggo mbabtis wong kang arep dadi Pandhita kanung. 
Rembesane banyu sumur kuwi njedhul tutug gompinge Kali Gelis; gomping kuwi ditembok 
dhuwur dhasare digawekake jedhingan, banyune kanggo: Siraman ngruwat-sangkalane Bocah 
kang wiwit demolan dibarengi Kethok-kuncung. 


VII. Adege negara MEDHANG-Metaram 1 


In taun Masehi: 725, ana wong Kanung wegig saka Medhang-Kamulaan (Teluk Lusi Blora) 
kang isih klebu trah-tedhake Dattsu Dewi Simah, asmane Hang Sanjaya. Dheweke ngajak 
wong-wong Medhang Kamulaan, wong-wong Keling lan wong-wong Rananggana, diajak 
bebadra nggalang Banjar papane ning bumi sawetane Gunung Dieng, punjere Banjar 
dumunung ning Adireja sawetane Gunung Buthak (Kabupaten Temanggung). Wong-wong 
mau ngumpul ning wong-wong Kanung sisane panjebluge Gunung Dieng sing manggon desa- 
desa: Gemawang, Kemiri, Limbangan, Boja,;, wong-wong mau Agamane Hindhu-Kanung 
pemuja Lembu-Nandhi lan Lingga-Yoni. Hang Sanjaya nggone nggalang banjar lan punjere 
kutha dumunung ning Adireja kuwi perlune: 


1. Nedya nguripake penambangan wlirang sing wis pusa kanggo pedagangan maneh karo 
negara China. 

2. Supaya bisa cedhak nggone ngirup Desa-desa sing biyene dadi Krerehane Leluhur 
Endriya pra Astha. 


Sesambungan dagang karo negara Sabrang nggunakake plabuhan Teluk-Bodri sing ngongkang 
segara Jawa, nuli munggah pagenengan Singaraja, Sukareja, lan Candhirata mbanjur tutug 
Adireja. Hang Sanjaya menehi jeneng negarane mau aran: Medhang-Metriyem (Tegese: 
Babone saka Medhang), lawas-lawas tembung kuwi malih luntur dadi: Medhang-Metaram. 


Wong Medhang-Metaram kuwi agamane rupa-rupa: 


1. Hang Sanjaya dhewe agamane Buddha-Kanung naluri saka Leluhur Keling Bhikku 
Janabadra. 

2. Wong-wong pinter mentereng-kutha agamane Hindhu-Chola. 

3. Wong kolod pemuja Lingga-Yoni pemundhi Sembok/Semak isih agama Hindhu- 
Kanung. 

4. Wong Cilik Sudra-papa urip rekasa rejekine ora mingsra, ora butuh ning Agama ora 
mikir swarga-neraka. Butuhe mung ngupaboga nggo nyampeti kaluwarga. 


Wong Medhang-Metaram kuwi sanajan Kapercayan lan Agamane rupa-rupa, nanging padha 
bisa rukun gotong-royong setya ning Negara/Praja. Nalika netepake adege negara Medhang- 
Metaram lan Undhang-undhang pranatane Praja, swarane sing menang: Wong sing 
ngagungake Sastra Palawa lan Taun Syaka. 


Swarane wong sing ngugemi sastra lan titi taun jawa Hwuning dadi kalah, dianggep Kolod wis 
ora njamani (Sanepane dianggep kaya Baya-putih sing wis tuwek-loyo). Wusanane sastra 
Jawa-Purwa karangane Dattsu Agung Pucangsula Dewi Sibah, lan taun Jawa-Hwuning 
karangane Dhanhyang Kie Seng Dhang malih ora dikanggokake dadi kabur ilang. Negara 
Medhang-Metaram ngganti resmi ngunakake sastra Palawa lan taun Syaka nalika taun 654 
(=Tahun Masehi: 732). 


Tan Syaka kuwi taun Pengetan nalika jumenenge Raja Khaniska I wangsa Kushana, diwisuda 
dadi Narendra negara Chola India Kidul. Dadi dudu asli taune wong Jawa-Purwa. 


Dongeng Crita-Legendha : 
Pujangga Jawa nggawe crita Aji Saka (=Kabudayan Saka) ngalahake Baya-Putih (=Kabudayan 


Suci Jawa-Hwuning). Matine sampyuh perang abdi-loro Dora Sambada rebutan kerise 
Bendarane dikarang digawe Crita dumadine Sastra Jawa-Legena (Jawa-anyar): 


HA NA CA RA KA 
DA TA SA WA LA 
PA DHA JA YA NYA 
MAGA BA THA NGA 

SIGEG 


VII. Dumadine negara LASEM 


Sawise panjebluge Gunung Murya (Taun Masehi: 471), segara Teluk Kendheng kang 
keblabaran blegedebane Gunung Murya lan klongsoran lemah gompinge Pegunungan 
Kendheng-gamping mau, ing taun Masehi: 850, wis malih dadi dharatan: Pamotan, Sulang, 
lasem, Rembang lan Juwana; wujude bumi isih katon banthak ngilak-ilak cengkar, ning kana 
kene mung ana grumbul rerungkudan sarta wit Bogor (=Tal) kang nggrembel gegrombolan. 
Mung sing cendhak perenge gunung, sing isih akeh wit-witane subur ledhung-ledhung. Ing 
nalika jaman kuwi wis ana wong Kanung saka desa Criwik lan Sindawaya padha mudhun 
bebadra mbubak bumi nyithak tegal sawah karasan pekarangan ning bumi pagenengan 
sakulone Gunung Bugel, dipangarsani wong aran: Ki Wekel. Wong-wong mau padha dadi 
Tani-pokol nandur jagung-kodhok, kacang-tholo, lan tela elung; desa bubakan-mau katelah 
aran desa: Tegalamba lan Karas (Karasmula, Karasgedhe, Karaskepoh). Wong-wong liyane 
sing uga lunga bebadra nanging gemang bubak adoh-adoh, mung terima padha bubak ning 
perenge Gunung Bugel lan Gunung Gebang sarta lembah sakulone nggunung sing lemahe 
padha nyumber banyune ngembong dadi rawa, akeh iwake kutuk lan iwak sili gedhe-gedhe; 
bumi kono sing didadekake desa karan desa Sumbersili (=saiki desa: Sumbergirang, 
dipangarsani adhike Ki Wekel asmane: Ki Welug, wong pinter sing akeh akale. Wong 
Sumbersili kuwi panggaotane mung Tani-ngothek undhuh-undhuh woh-wohan kebon-alas 
utawa memet iwak rawa; wong-wong mau nduweni kapercayaan: Titah kuwi wis duwe 
jadhangan pangan nalika Tumitah-Urip; sing nandur jambu-klethuk kuwi Semut-getem 
nggondhol wiji jambu kletuk didokok elenge ngisor watu. Codhot, kalong, lawa nggondol woh- 
wohan pelok beton lan kebroke padha rugol thukul saenggon-enggon. Mula ora ana carane 
wong tani-ngothek kuwi padha repot-repot nenandur; wit woh-ohan rak wis padha thukul- 
Dhewe amrah-saenggon-enggon, iwak-iwak wis padha bebranahan tengkar-tumengkar Dhewe. 
Menusa ora nandur ora ngingoni mungkari krapa kari memet misaya masang wuwu. 


Ing taun Masehi: 870, ana wong neneka saka negara Siyem, nedya bebadra cakalbakal ning 
bumi pesisir kulone Gunung Argasoka, ndharate ning Sunglon ereng-erenge Pongol pesisir 
mau; bareng wis mantrah desa kono mau dijenengake: Pereng. Nggone bebadra mau 
dipangarsani Bhikku Agama Buddha asmane: Gam Swi Lang, krandhah wargane padha 
nggalangake Sanggar lan Pasraman ning bumi sakidule pongol pereng madhep ngulon. Wong- 
wong Jawa-Kanung nggone ngarani Pasraman mau aran: Gambiran (=Saka asma: Gam Swi 
Lang owah aran: Gambiran). Kakek Gam Swi Lang mulangake Agama Buddha-Kanung 


mundhi ngluhurake asmane Dattsu Dewi Sibah; tumrape wong Siyem Dattsu Dewi Sibah kuwi 
dianggep Maharani sing wis sarira Bodhisatva. Citrane Sang Dewi dipetha diukir wujud reca 
Bodhisatva-Avalokitesvara cakrik Reca negara Keling/Keled Bodhisatva ngagem makutha 
Praba-kudhup Melathi; reca didokok ning altar saburine reca Sang Buddha. Wong Jawa- 
Kanung lan wong Siyem kuwi lawas-lawas padha sambung jodhon sesilangan, ora ana sing 
mbedakake Trah asline utawa Kapercayan Agamane. 


Ing taun Masehi: 880, Ki Welug nyuwita Bhikku Gam Swi Lang perlu meguru Ilmu Agama 
Buddha lan ilmu-ilmu liyane. Sawise bontos lan lulus sakeehing piwulang, Ki Welug diparingi 
titel Pujangga lan asma Wisudhan Kapujanggan, asma: Mbo Widyabadra. Sawise mulih nuli 
mulangake llmu-Karya ning krandhah rakyate. Sing luwih elok wong Sumbersili mau 
diwulang nggawe panganan: 


1. Woh Kamala dibesta gula digawe manisan. 

2. Olah-olahan lawuhan: Iwak rawa sawise diresiki nuli diwadhahi klenthing disap-sap 
sega-jagung lan uyah, diperem limang dina nganti bosok gandane buwadheg arane: 
Bekasem (utawa: Masin). Ngolahe: Dibothok diuled karo krambil enom parudan, 
digawe lawuh mangan sega-jagung jangane elung utawa kangkung kela-asem rasane 
ngabelani banget. 


Lebar mangan nganti ateb swarane seru: “Hwaeeeek, Aduh Semboooook segere!!!” Nuli 
ngenyut manisan Kamala karo lenger-lenger lungguh lincak ora klamben kringete gumrobyos, 
silir-silir angin semribit saka Gunung Bugel karo mambu gandane kembang sangketan sengir- 
wangi; uripe wong Tani-ngothek Sumbersili sing kayangono kuwi wis ngrasa girang seneng 
ayem. Ki Welug Widyabadra ngajak wong Sumbersili nggawe bata gedhe-gedhe perlu digawe 
tembok nanggul sumberan kang mili pating sreweh mbleberi Desa, banyune diilekake mlebu 
kali Semangu lan Kemandhung mbajur ajor kali tegalamba terus mlebu rawa Narukan. Liya 
kuwi wong-wong mau diwulang dadi Kundhi nggawe grabah-lemah, jothoke karan: Kundhen. 
Uga diwulang dadi Pandhe jothoke karan: Pandheyan. Wong-wong wadon Kundhen diwulang 
nggawe Ampo-lempeng, lemahe ngapek saka gompeng Palwadhak sing ana lempunge kete- 
kuning yen wis dadi Ampo rasane rada gurih. Wondene wong-wong Tani-pokol Tegalamba 
diwulang nandur pari sing tanpa mbutuhake diembong banyu, bibite saka sumbangane wong- 
wong Siyem arane pari Gaga-rancah, dadine beras aran: Krotog. (Aja diucapake muni: Gogo 
dipangan kebo loro!! Benere diucapake muni pari Gaga, sing nandur wong tegalamba lan wong 
Karasmula, ditandur kulone desa). 


Adege banjar Karanggan dadi Kutha LASEM 


Wong Kanung Tani-ngothek lan Tani-pokol dipimpin Mpu Widyabadra kuwi padha guyub lan 
seneng banget, dheweke nuli diangkat dadi Rangga (=Pemimpin Karya) sarta pindhah nggawe 
panggonan karan banjar: Ke-ranggan = Kranggan. Ora lawas banjar Kranggan kuwi malih reja 
kaya kutha, mbanjur dijenengake, kutha Lasem. Ngapek aran saka tembung: Kama-la lan Beka- 
sem. Nalika ditetepake dadi kutha Lasem ing masa Bedhidhing taun Masehi: 21 Juni 882 kanthi 
pahargyan gedhen. Mpu Widyabadra nggawe pengetan Candrasengkala Taun Syaka: 804 = 
(Akarya: 4, kombuling: 0, manggala; 8) : Akarya kombuling manggala. 


Sasedane Mpu Widyabadra (Ki Rangga) ing taun Masehi: 920, kutha Lasem-Argasoka suwene 
nganti 425 taun tutug pangwasane Mpu Metthabadra ing taun Masehi: 1345, ora ana dahuru 
lan sambekala. Negara Lasem kuwi bumine cengkar uripe Rakyate kontit-kawuri banget 
katimbang karo Rakyate negara-negara gedhe Gunung Kidul (Mataram-Parambwana, Daha, 


Kedhiri, Singasari); nanging pikire wong Lasem kuwi padha ayem-mlekedhem sabar-darana. 
Mulane negara-negara gedhe mau ora ana sing sudi nglajak utawa njajah. Lagi wiwit jaman 
Pangwasane Prabu Ayam-Wuruk Majapait, birawane Patih Arya Gajah bandhol-perang 
Panglima Angkatan Laut Majapait wong saka desa Mada (salore Kecamatan Plosso, Kabupaten 
Jombang); Akuwu Lasem Mpu Metthabadra ditelukake, pemrentahan Lasem digingsir 
digantekake Wakile yakuwi Dhampuawang Pr. Rajasawardhana kaipe Prabu Ayam-Wuruk. 


Adege Kraton LASEM Dewi Indu-Purnamawulan 


Prabu Ayam-Wuruk tindak Lasem karo rayi nak-dulur misan Dewi Indu Purnamawulan garwa 
Pr. Rajasawardhana. Dewi Indu diwisudha dadi Prabu-putri Lasem; ing nalika taun Masehi: 
1351, manggon Puri Kriyan (Tilase saiki dadi Wisma Yatim Piatu Jl. Raya Lasem) Kaendahane 
lan Tataraharjane kutha Lasem kecathet ning buku Sabda Badra-Santi dening Mpu Santibadra. 


Kraton Majapait ambruk 


Jamane Sri Kertabhumi (Kertawijaya) ratu Majapait, kaluhurane nanendra wis malih surem, 
awit para Penggedhe nayaka-praja wis padha mangro-tingal ora bekti ning Narendra; pikire ora 
setya ning Praja: 


1. Padha slingkuh ngenthu-enthu donya-rajabrana. 

2. Wis ganti ngidhep ing Gusti ning Agama liya, ora ngidhep Agamane negara Majapait. 

3. Penggedhe-penggedhe pesisir lor wilayahe Majapit wis padha mbalela, malih ganti 
bekti ning Shunan Seh maulana Maghribi. 

4. Uripe Kawula rakyat majapait wis klendran ora kopen, bumi alas lan bengawan Brantas 
diebrakake Penggedhe; bregat-bregat dutebangi kanggo mbangun dalem brenggi. 

5. Sri Kertabumi dimusuhi Girindrawardhana Adipati Kedhiri rebutan waris kuwasa 
Tedhak Leluhur Kedhiri. Girindrawardhana gemang dikwasani Sri Kertabumi 
Majapait, wekasane thukul daruru pembrontakan ning Kutha Majapait. 


Negara Majapait diprawasa kedhiri, dipit karo negara Pesisir kang musat ning Kashunanan 
Gresik. Negara Majapahait rontog rusak korat-karit sirma ing taun Syaka: 1400, di 
Candrasengkala: (Sirna: 0, wuk: 0, kertaning: 4, bumi: 1) = Taun Masehi 14768. 


Nalika geger pembrontakan kuwi ana Mpu Guru asmane Pr. Santibadra, pujangga Seni Budaya 
Majapait pangkat: Tumenggung ing Wilwatikta; ditawan Penggedhe-pembrontak Majapait, 
nanging Mpu Guru bisa lolos kondur ning Lasem karo abdine telu. (Kacritakake ning buku 
Sabda Badra-Santi). Satekane Lasem kojur, awit kutha Lasem wis dadi negara Islam dikwasani 
Adipati-putri Maulani Malokhah, kang isih kapernah putra mantu-ponakan dhewe. Eyang Pr. 
Mbu Guru trima ngalah lumengser dadi Sramana mertapa ning Gunung Tapa'an-Ngargasoka, 
ngiras mulangake Ilmu Endriya pra Astha ning para Pendhita-pendhita Kanung Ngargapura 
Lasem, sarta ngarang Pustaka Sabda Badra-Santi (Begja-Rahayu). Nggone dadi Sramana ning 
kono tutug sepuh seda ing taun Masehi: 1527, awu-layone dikubur ning pundhen Tapa'an kono 
nunggal sakluwat kumpul karo awu-layone para Dhanhyang leluhur Agung Ngargapura 
Lasem, yakuwi: 


1. Fyang Kie Seng Dhang Dhatu Tanjungputri, seda ing taun Jawa-Hwuning: 30 (=200 
taun sadurunge Taun Masehi). Sing dikubur ning kono mung Relige, dudu awu-layone. 

2. Eyang Hang Sambadra Dhatu Pucangsula, seda ing taun Masehi: 425. 

3. Eyang DewiSi Ba Ha (Dewi Sibah) Dattsu Pucangsula, seda ing taun Masehi: 4495. 


4. Eyang Rangga Widyabadra, Mpu sing cakalbakal kutha Lasem; seda ing taun Masehi: 
920. 


Mula ning Pundhen Gunung Tapa'an kuwi sejatine ana kubur awu-layone leluhur Agung lima. 
Asmane sing nonjol-kaloka mung Eyang Mpu Guru Pr. Santibadra, sabab Eyang Mpu Guru 
wis ninggali Karangan Sloka wasita Adiluhung Pustaka Sabda Badra-Santi minangka gegaran 
kanggo Ulah Kautaman tumuju ning kabegjan lan Karahayon. 


Nganti wektu-siki Pundhen Gunung Tapa'an kuwi isih wujud Pundhen kang mung dicungkup 
sarwa prasaja-banget, mung nganggo pager bethek-kayu tanpa omah pangauban udan/panas 
kanggo para Petirakat Tuguran/Nyekar kang padha rawuh sumewa ning kono. Pangestine 
Wong-wong nggunung kono kang padha mbesiki lan memundhi Pundhen Leluhur Ngargapura 
kuwi padha ngantu-antu. 


#4 Muga-muga enggal anaa Priyagung/Wiryawan/Dhanawan padha kesdu mangastuti 
mbangun omah Pangauban sarta nggawekake dalan tumuju munggah ning laladan Pundhen 
Tapa'an kono, supaya ing tembe ndadekake regeng-rejane Desa kono dadi papan Pariwisata; 
wong desa Ngasinan mbanjur bisa bukak-dhasar nggawe warung jajanan, panganan lan omben- 
omben kanggo nglayani para Wisata kang mbutuhake isen-isen KK 


Dhek jaman kuna, suwargi kakek Kanung R. Panji Karsono ing Kemendhung Laem, sok 
masitani krabat-kadange Wong-wong Gunung Ngarga; kanthi dikidungake: 


“Mangastuti uggyaning Ibu-pertiwi, sukalila mbangun Taman-Argasoka; Nagri: Jladri ardi 
wana khudup-mlathi.” 


Dhek biyen dhek isih jaman penjajahan Landa, akeh wong-wong Tuwa sing apal rengeng- 
rengeng nembangake Slokane Mbah Panji sing aneh ngono kuwi, nanging wong-wong mau 
ora ngreti jluntrunge lan tegese Warsitane kidung kuwi. Yen ana wong sing wani takon ning 
Mbah Buyut Kanung, jawabe iya mung sarwa pralampita: “Mbesuk nggeeeer! Yen wong Jawa 
wis akeh sing padha ra i ketan, wis kemba Mangan-jali ning wong Tuwa; para-putri ora risi 
nganggo kathok-cekak sa-nduwure cingklok. Para priyayi dines-resmi kathokan landhung 
ngagem pici, katon bregas miyatani. Lha ing kono titi-wancine para Janma kang Luber-arta 
luhur-budi, pada memetri mbanun Pudhen-suci kapetha Candhi. Buyut dhewe iki wis ora 
menangi jaman kuwi!!!” 


TAMAT 
Tambahan Keterangan : 


Taun Sejarah diganti taun Masehi, kanggo nggampakake pamikire para Sutresna Sejarah. 
Negara Pucangsula, Medhang-Kamulaan, Keling, Rananggana, isih nggunakake Taun Jawa 


Hwuning lan Sastra Jawa-Purwa. 
Negara Medhang-Mataram I, lan Mataram I (Parambwana), wis nggunakake sastra Palawa lan 
taun Syaka. 


Negara Medhang-Mataram 1,. Kedhiri, Majapait, Lasem, nggunakake Taun-Syaka 
Babon sejarah : 


1. Saka Cathetan lan Critane swargi Kakek-kakek Kanung Ngargapura 


2. Saka Critane Singkek-singkek suku Chaow Syuhu-Gwamia, lan Shinsey engkong Tya 
An guru Bhs Kwo le Lasem, taun Masehi: 1930 
3. Pustaka Sabda Badra-Santi 


Ingkang kepengin kagungan Buku-Sejarah punika supados gethok-tular Motocopy. 
Nuwun. 


Kiriman saking Mas Sariman Lawantiran, Lereng Pegunungan Kendheng Lor, Blora, 13 
Januari 2010. 


